text:
BANTAY, Ilocos Sur – Uppat a tattao a pakairamanan ti maysa a retirado nga empleado ti naaresto iti nagsisina nga operasion ti kapolisan kas paset ti panangipakatda iti Comelec gun ban ken kampaniada maikontra iti loose firearms.
Idi agarup 5:30 ti Enero 12, immuna a sinukisok dagiti nagtitipon nga elemento ti Sto. Domingo Municipal Police Station, PIB, CIDG Ilocos Sur PPO ken ISPPSC, nga indauluann ni COP Police Inspector Edgardo Tabin ti balay ni Ernesto Villegas, Jr. y Tugare sadiay Sitio Ubbog, Barangay Naglaoa-an, Sto. Domingo ngem negatibo ti resultana.
Nupay kasta, iti dayta met la nga agsapa, positibo ti panagsukisokda iti balay ni Dante Sonido y Siruno sadiay Barangay Flora iti met laeng Sto. Domingo a nagresulta iti pannakakumpiskada iti maysa a cal. 45 pistol (Armscor) nga addaan SN: 804221; 5 a magazine assemblies para cal. 45 pistol; 2 gun holster; ammunition/bullet case; 4 bala para cal. 22; 52 bala para cal. 45; maysa a bala cal. 9mm; ken 36 kapsula ti cal. 45.
Imet dagiti polis ti search warrant nga inyisio ni Judge Kurt Elijay Q. Tremor ti MTC Sto. Domingo idi sinukisokda ti balay ni Sonido a sinaksian dagiti opisial ti barangay.
Kabigatanna, Enero 12, babaen ti bileg ti search warrant nga inyisio ni Judge Francisco A. Ante Jr. ti MTCC, Vigan City, sinukisok dagiti elemento a pakaibilangan ti CIDT Ilocos Sur, HPG Ilocos Sur, PIB, ISPPSC, Maritime Ilocos Sur ken Vigan City Police Station babaen ti direkta a superbision ni COP Police Supt. Jugith Del Prado, ti balay ni Zacarias Piano de Peralta, 68, ken residente iti Barangay Capangpangan, Vigan City a nagtungpal iti pannakakumpiskada iti innem a bala ti Caliber 7.62 ; 4 balbala ti Caliber .45; maysa a bala ti Caliber 5.56; 32 pieces live ammunitions of caliber 7.62; saggaysa a bala ti Caliber 30, Caliber 5.56, Caliber 38, ken homemade buckshot; 4 bala ti gauge 12; ken 7 a bala ti Cal. 7.62.
Kabayatanna, nasamsam dagiti polis-Bantay iti ikut ni Loy Parel y Paz, 72, retirado nga empleado iti gobierno, ken residente iti Zone 2, Bantay, Ilocos Sur, ti maysa a caliber 45 a nagmarka iti Remington nga addaan serial number 701423 ken magasin a nagkarga iti pito a bala.
Kas maibatay iti report, agiwaywayat iti clearing operation dagiti tanod manipud Barangay Capangdanan, Bantay, iti rota ti prosision ni Nuestra Señora De La Caridad idi malem ti Enero 12 idi nakitada ni Parel a nakasabbikel iti paltog ket impakaammoda iti police station.
Imbaon ti OIC ti Bantay police station ni SPO1 Joel Saniatan Javier, Intel operative, a mangberipikar iti imporasion.
Nasalamaan ni Javier ti suspek a nakasabbikel iti paltog ket pinadasna a gammatan ngem timmaray ti suspek a nagturong iti balayna.
Timmulong dagiti kameng ti SWAT ti ISPPSC a nangkamat iti suspek agingga iti natiliwda daytoy.
Naipan ti suspek agraman dagiti nakumpiska kenkuana iti police station para iti dokumentasion.
Iti pannakaisurat daytoy, maisagsagana metten ti kaso a panaglabsing iti Comelec gun ban ken RA 10591maikontra ken ni Parel.#


c: text/html

text:
BANTAY, Ilocos Sur – Dikayo makinobia iti menor de edad ta sakit ti ulo laeng ti sagrapenyo iti pannakirelasionyo kadakuada.
Leksion daytoy dagiti dua a construction worker gapu ta dinadael ti ina ti gayyemda a menor de edad ti motorsikloda.
Iti inbestigasion, naggiinom sadiay Barangay Puerto, San Ildefonso da Jerwin Regua y Pescador, Gildon Pescador y Regua, agpada a 19 ti tawenda, construction worker ken residente iti Barangay Malingeb, Bantay, ken dagiti nobiada a menor de edad, ket mapapati a nagkakalubbonda iti maymaysa a motorsiklo a naggawid.
Ngem naawanan iti gasolina ti motorsiklo ni Jerwin isu a mapapati a naginanada iti maysa a kalapaw agsipud ta nabartek ti nobiana.
Nagtext ti gayyem ni Gildon iti kakabagianna ket simmangpet dagitoy a nakalugan iti Yamaha RS tricycle.
Nagtaray da Jerwin ken Gildon ket imbatidan ti lugan.
Iti panagpapatangda iti sanguanan ti polis, inannugot ti ina ti gayyem ni Jerwin a dinadaelna ti motorsiklo gapu iti pungtotna a nakakita kadagiti babbaro a kadua ti anakna iti kalapaw.
Nagpadispensar ti baket ket inkarina nga ibaklayna ti mabusbos iti pannakatarimaan ti nadadael a motorsiklo ni Jerwin.#

robotstxt: allowed

filter: keep


text:
Tagapulot kontra puraw nga asukar
Ti tagapulot ket napno kadagiti mineral nga adda iti unas kas ti calcium, phosphorous, iron, potassium ken sodium. Segun kadagiti panagsukisok a naisayangkat iti kallabes, natakuatan nga awan ti calorie ti puraw nga asukar.
Tapno masigurado ti kalidad ti tagapulot a mapan iti Asia, Europe ken North America, nagaramid dagiti agsuksukisok iti Departament of Science and Technology Industrial Technology Development Institute iti standardized muscovado production process. Ngamin, iti survey nga inaramidda, natakuatanda a saan a makapasa iti international requirements dagiti agparpartuat iti tagapulot iti Pilipinas gapu iti kinaadda ti dam-eg, microbial load, ken kolor, ken dadduma pay iti produkto. Maymaysa laeng iti intero a pagilian ti nakarehistro iti tallo nga international muscovado(tagapulot) certifying bodies, daytoy ti nakabase iti Negros Occidental.
No idilig iti moderno a wagas, 50 porsiento laeng ti kinasayaatna ti tradisional a panagpartuat ti tagapulot nga ar-aramiden dagiti dandani amin nga agar-aramid. Isu a kasapulan a makontrol ti panagpartuat tapno maikkat ti rugit a mapan iti tagapulot tapno natalged a makan. Kasapulan pay a masurot ti husto a panagpartuat a pakairamanan dagiti trabahador, dagiti pasilidad ken ti pasdek, dagiti ramit ken aramaten, paggapuan ti danum ken ti wagas ti panagaramid.
Kalidad, mangrugi iti talon
No agpukan kadagiti unas, masapul nga ipuon tapno maala amin nga asukarna. Saan a nasayaat ti panagpuor ta dadaelenna ti unas, ken mapukaw ti 20 porsiento a kinadagsenna, kasta met ti tubbogna. Dagiti madadael ket pabassitenna ti kapasidad ti panagpartuat, ken ti asukar a maala. Masapul nga ispreyan iti napudot a danum dagiti unas a naani a saan pay a naluto iti 48 oras ken putden dalusan, ken idulin dagiti unas a nasayaat.
Tapno makontrol ti kalidad ti tagapulot, imbaga ti ITDI a masapul nga adda ti 115-120 degrees Celsius ti kapudot ti panagluto tapno saan maikkatan ti asukar ken adda raman ken angotna a nakset.
Primera a tagapulot
Golden brown ti kolor ti primera a tagapulot. Addaan daytoy ti 1.5-3.5 porsiento a kinadam-eg. Ken mabalin a maidulin iti 48 a bulan.
Kabayatanna, nakapartuat ti University of the Philippines Los Baños Institute of Agricultural Engineering iti teknolohia a mangpangato ti panagpartuat iti 75 porsiento babaen ti panangpespes ti ad-adu a tubbogna.#


text:
VIGAN CITY – Agtultuloy ti pannakaproseso dagiti aplikasion dagiti beterano iti gubat agingga iti Pebrero 2010, segun iti hepe ti Philippine Veterans Office ditoy.
Nupay kasta, iti PVAO regional office ti pagipilaanen iti aplikasion dagiti beterano para iti maawatda a benepisio manipud iti gobierno ti Estados Unidos, kinuna ni Vicky Antiporda, hepe ti PVAO ditoy probinsia.
Naammuan ken Antiporda nga addan sangapulo ket pito a beterano ditoy probinsia ti immawat iti benepisioda manipud iti gobierno ti Estados Unidos.
Dagiti beterano nga adda ditoy pagilian a naaprobaran ti aplikasionda ket immawat iti $9,000 wenno nakurang a kagudua ti milion.#


text:
SANTIAGO, Ilocos Sur – Ti delinquency report maikontra iti maysa a polis ti mapapati a ramut ti nagginoman daytoy a nagtungpal iti panangkaritna ken panangbassawangna iti hepena idi malem ti Hunio 10.
Kanaig daytoy, imbilin ti Provincial Police Office ti panagreport pay laeng ni Police Officer 2 Edward Pescador Ramolete iti Sta. Catalina Police Station tapno malapdan ti aniaman a riribuk iti nagbaetanda ken ni Police Inspector Roderick Abenojar Vintero, hepe ti polis ditoy nga ili.
Naibaon met nga agreport iti Bantay Police Station da PO3 Dennis Tollio Pascua ken PO1 Marlon Molina Morales, dagiti dua a polis a kinainninom ni Ramolete bayat ti kaaddada iti duty idi aldaw ti Hunio 10.
Segun iti report manipud iti police station ditoy, ti pannakailista ni Police Officer 2 Edward Pescador Ramolete a managlangan, partikular idi Hunio 3, 2015 ti mapapati a nakagapu iti panagginom ti polis ken dina panangrespeto iti hepena.
Iti alas otso iti dayta a petsa, nangangay ni Police Inspector Roderick Abenojar Vintero, hepe ti polis, iti emergency meeting mainaig iti panaglangan ni Ramolete sana impalawag a sumurot koma amin a personnel iti polisia ken pagannurotan iti nangatngato nga opisina mainaig iti pagrebbenganda.
Mapapati a timmakder ni Ramolete ket arogante iti panagpalawagna isu a pinuted ni Vintero ti miting tapno malapdan ti nabara nga argumento.
Naammuan ti Tawid News nga idi agarup 12:12 ti malem ti nadakamat a petsa, naduktalan ni Vintero dagiti tallo nga agiinom iti arak iti kusina ti police station nga adda laeng iti asideg ti tiendaan publiko ket binagaanna ida nga isardengda ti aginom ngem saan nga intaltalek dagiti tallo a polis.
Mapapati nga inulit ni Vintero a binagaan dagiti tallo nga isardengda ti aggiinom ta makitkita ida dagiti tattao manipud iti tiendaan publiko ngem mapapati nga insungbat ni Ramolete a “Sayang daytoy arak, sir, ginatangko daytoy”.
Agsipud ta saan latta nga intaltalek dagiti polisna ken awan ti t-shirt ni Ramolete ken nakasabbikel iti paltog iti siketna, dinis-arma ni Vintero ni Ramolete.
Mapapati a sinurot ni Ramolete ti hepena tapno isubli daytoy ti paltogna ngem di pinatgan ni Vintero agsipud ta nabartek daytoyen ken nagubsangen ti tignayna.
Binagaan met ni SPO2 Cornelio Ladines Coloma ni Ramolete a pumanaw pay laeng iti police station sadanto agpatang iti hepe no nagkalman ngem nagbassawang ketdi daytoy.
Mapapati a kinugtaran ni Pascua ti monobloc chair iti uneg ti police station. Maipagarup a ginammatanna pay ni SPO2 Coloma ngem pinagtalna dagiti sabali a polis sada kinumpiskar ti paltogna.
Kalpasan ti sumagmamano a minutos, nagsubli ni Ramolete iti estasion ngem mapapati nga adda kutsilio nga insalikadna iti siketna ket kinumpiska ni PO2 Palamo.
Kinumpronta manen ni Ramolete ni Vintero ket tinengngel ti hepe sana impisok iti pagbaludan babaen iti tulong ti dua a polisna.
Kabayatan a nakadetener ni Ramolete iti pagbaludan, mapapati a binallaaganna da Vintero, Beronilla, Coloma ken Palamo iti “Patayen kayo amin/ anupen kayo amin inton makaruarak, daytoy pinagramas ko ti rehas, adda sukat na a biag, ken uray nu maikkatak a pulis basta adda matay.”#


text:
Rodrigo Díaz de Vivar
Ni Rodrigo Díaz de Vivar (c. 1040,Vivar del Cid, Burgos – Ica- 10 ti julio, 1099, Valencia) quet maysa ñga hidalgo quen guerrero ñga castellano na mas popular na ma-amammo iti panagan ñga El Cid Campeador, Mio Cid no haan quet El Cid (na nagapu ti maysa nga dialecto ti arabe سيد sīdi, 'señor' o 'apo', quen iti latin vulgar campi doctor o campi doctus, 'tao ñga nalaing na ada idiay campo daguiti guerreros', 'maysa ñga mangamammu daguiti gapo iti panaggugubat'). No literal na ma-traducir iti panagan ñga El Cid iti idioma ñga ilucu quet agbalin daytoy ñga Ti Apo.
Según iti autor ñga musulman ñga andalusi na ni Ibn Bassam (1109):[1]
Daytoy na lalaqui, iti azote ti tiempo na, gapo iti ansia na iti gloria, gapo iti tenacidad ti prudente ñga caracter na, gapo iti heroica ñga panagcatured na, quet maibilang as cas maysa cadaguiti milagros ti Dios.
Biografia[urnosen | urnosen ti taudan]
Naianac ni Rodrigo Díaz de Vivar iti inteñgaen ti siglo XI (inteñgaen ti 1048 quen 1050, ti exacto na fecha ti nañganacan na quen haan na maamuan). Iti lugar na naianacan na quet iti lugar na nainaganan tatta a Vivar del Cid, 10 a kilometros agapu Burgos, ti capital ti Castilla. Hijo isuna ni Diego Laínez, na nagapu iti menor a nobleza, quen ni Sancha o Teresa Rodríguez, hija ni Rodrigo Álvarez de Asturias, na nagapu cadaguiti primera a familias ti Castilla.
Daguiti Articulos na addaen iti relacion iti daytoy[urnosen | urnosen ti taudan]
Referencias[urnosen | urnosen ti taudan]
- ^ Abu-l-Hasan Alí ibn Bassam, al-Djazira fi mahasin ahl al-Yazira, Dozy R., Recherches sur l'histoire et la littérature de l'Espagne pendant le moyen âge, Paris-Leiden, 1881.


text:
Rowan Atkinson
Ni Rowan Sebastian Atkinson, CBE (naiyanak idi 6 Enero 1955) ket Ingles nga aktor, komidiante, ken dramaturgo a kaaduan nga ammo para iti obrana kadagiti sitcom ti Blackadder ken Mr. Bean. Isu ket inlista ti The Observer a kas maysa kadagiti 50 a nakakatkatawa nga aktor iti Briton a komedia[1] ken maysa kadagiti 50 a kalaingan a komediante.[2]
Dagiti nagibasaran[urnosen | urnosen ti taudan]
- ^ "The A-Z of laughter (part one)", The Observer, 7 Disiembre 2003. Naala idi 7 Enero 2007.
- ^ "Cook voted 'comedians' comedian'". BBC News. 2 Enero 2005.
Dagiti silpo ti ruar[urnosen | urnosen ti taudan]
Midia a mainaig kenni Rowan Atkinson iti Wikimedia Commons


text:
NARVACAN, Ilocos Sur – Indagadag ti SK Federated President ditoy nga ili ti panangmonitor ti kapolisan kadagiti menor de edad nga agpasiar ti periaan tapno dida aglabsing iti curfew hour.
Maipakpakat ti curfew hour ditoy nga ili kadagiti menor de edad mangrugi iti alas 11 ti rabii.
Nupay kasta, saan a maipakat ti curfew hour kadagiti ubbing nga agpartisipar iti programa iti karabian ti piesta kasta met no adda kaduada a nataengan.
Selebrasion daytoy nga ili ti piestana iti maikadua a lawas ti Disiembre.#


text:
VIGAN CITY – Impakaammo ni Ilocos Sur First District Cong. Ryan Singson a nagpatangandan ken ni Department of Agriculture Secretary Proceso Alcala a maikalawa ti sakupen ti Banaoang Pump Irrigation Project tapno ad-adu pay ti mabenepisiaran a mannalon iti umuna a distrito ti probinsia.
Kinuna ni Singson nga indagadag ni Alcala a ma-maximize ti BPIP tapno mairaman dagiti ili a di pay masakupan ti irigasion tapno dumakkel pay ti maapit ditoy probinsia.
Iti agdama ket saan a karaman ti ili ti San Juan, Cabugao ken Sinait kadagiti madanon a pasayakan ti Banaoang Pump Irrigation System.
Iti ibibisita ni Alcala ditoy probinsia idi Hulio 21, dinayawna ti Banaoang Pump Irrigation System gapu iti dakkel a benepisio a maitedna kadagiti mannalon.
Kinuna ni Singson a daytoy ti itrabahona tapno kitaenna ti posibilidad a mai-expand ti proyekto ken ti panang-follow-upna iti opisina ti DA secretary para ti pannakanayon ti pondona tapno mairaman a mabenepisiaran dagiti tallo nga ili iti umuna a distrito.
Kabayatanna, kinuna ni Vice Gov. Deogracias Victor Savellano a kiddawenna a suportaran ni Alcala a kas scholars amin dagiti agbasbasa iti Animal Production NC II iti BaRangay demofarm, saan laeng a 20 a kas inkarina idi bimmisita iti probinsia.
Inyussuat da Savellano ti pannakalukat ti pagadalan iti agrikultura iti nasao a demofarm gapu iti kapaliiwan a kumirkirang dagiti agadal iti daytoy a kurso iti pagilian.
Kinuna ni Savellano a mangnamnama a saan a paayen ti sekretario ti kiddawna agsipud ta uray ti sekretario ket napaliiwna a bumasbassit ti bilang dagiti agadal iti agrikultura.
Manipud iti 75, nanayonan pay ti bilang dagiti agbasbasa iti demofarm a masarakan iti San Juan, Ilocos Sur ket agdagupdan iti 110.#


text:
Sinurat ni Salvador A. Espejo
(Tuloyna)
Kaapiring ti pannakaipasdek ti tugaw ti Nueva Segovia iti Vigan, nagbalin met daytoy a siudad.
“… iti daytoy nga aldaw, itedko ti pammalubos iti Obispo ti Katedral ti Nueva Segovia sadiay Filipinas ti pannakabalin a maiyalis ti pagobispuan manipud Lallo, probinsia ti Cagayan…
Itedko met iti lugar ti dayaw ken nagan ti maysa a siudad… maibilang ngarud a siudad iti pannakaipasdek ti Iglesia Katedral manipud ita ken iti agnanayon…” kastoy ti paset ti royal decree.
No agpasiarka iti Simbaan ni San Pablo, makitam pay la ti tugot ti napalabas, idi dagiti Kastila ti mangimatmaton pay iti simbaan. Makita pay laeng iti uneg ti Simbaan ni San Pablo ti dua a pulpito nga inar-aramat dagiti padi a Kastila iti panagsermonda bayat ti misa. Malagipmi nga idi ubingkami pay, adda idi kasla alad iti asideg ti altar a pagparintumengan dagiti agkumonion tapno awatenda ti tinapay. Ngem awan itan ta mapapati a pinaikkat dagiti naud-udi a dadaulo ti simbaan. Agingga ita, dimi maawatan no apay a pinukawda ti maysa a nabileg a tanda ti napalabas.
Saan met a paatiw ti Vigan no pagsisipan-adal ti pagsasaritaan. Masarakan iti dayaen ti katedral ti Divine World College of Vigan, iti met amianan-a-laud ti simbaan, nalatak idi ti Saint Paul’s College (Rosary College) nga imatonan dagiti mamadre a nangpatanor kadagiti nagbalin a lider ken opisial ti turay ken nadumaduma nga ahensia ti gobierno. Nupay kasta, immalisen ti SPCIS iti Bantay. Ilocos Sur a nakaipatakderan dagiti pasdek- pagadalan. Maysa met itan a commercial center ti dati a pagadalan.
Iti Barangay Tamag ti nakaipasdekan ti University of Northern Philippines a daydaywen dagiti agbasbasa manipud iti Abra, La Union, Cagayan, Ilocos Norte ken uray pay dagiti taga-ballasiw taaw a kas dagiti Thailander, Korean, Indian ken dadduma pay nga estudiante iti pagilian iti Asia.
Tumuyutoy dagiti Indian nga agbasbasa ita iti UNP manipud pay idi nagbalin a topnotcher iti eksamen ti maysa kadagiti nagturpos ditoy a pagadalan sadiay India. Saan met a paudi ti Immaculate Conception Minor Seminary ken Ilocos Sur National High School. Saan a parikut ti pagadalan dagiti ubbing iti elementaria ta adda 17 a pagadalan publiko iti Distrito ti Vigan. Tapno maserbian dagiti agbasbasa a taga-lumaud ken dumaya a barangay, dua a pagadalan-sekundaria ti naipasdek iti Barangay Paratong ken Barangay Nagsangalan.
Iti babaen ti panangituray ni Mayor Eva Marie S. Medina, kangrunaan a prioridad ti panagbalin ti Vigan a narang-ay ken sentro ti turismo iti Amianan a saan a maisakripisio ti ladawanna a “siudad iti daan a lubong.”
Makita a saan a napaay dagiti agtuturay iti siudad ken dagiti dadaulo dagiti nadumaduma a sektor iti daytoy a komunidad iti panggepda agsipud ta malaksid ti agtultuloy a pannakapreserba dagiti duog a pagtaengan ken pasdek nga adda pakainaiganna iti nadaeg a pakasaritaan ti siudad ken ti pagilian, maigangannuat met ti pannakaitandudo dagiti kaugalian ken kultura a mangitag-ay iti puli ni Ilokano.
Nagbunga daytoy a gannuat dagiti opisial ta nailista ti Vigan iti World Heritage Sites and Monuments idi 1999.
Pammaneknek iti panangsuporta dagiti taga-Vigan iti daytoy a sirmata dagiti agtuturay ti aglaplapusanan a panangibutosda babaen iti maysa a plebisito nga agbalin daytoy a siudad idi Enero 22, 2001.
Iti pannakaselebrar ti World Cities Solidarity Day tunggal Septiembre 7, nalataken a daydaywen dagiti turista ti Repazo de Vigan, ti parada a pakaitampokan dagiti panawen a naglasatan ti Vigan manipud idi tiempo dagiti Kastila, ti idadateng dagiti Amerikano, ti panangsakup ti Hapon daytoy nga ili, ti “nasipnget a panawenna” idi tiempo ti sakasaka a nagtunged iti panagbalinna a siudad ken maysan kadagiti narang-ay ken naprogreso a siudad iti pagilian
Iti ginasut a tawen, tinakderan ti Siudad ti Vigan, babaen ti sirmata ken ganetget dagiti agtuturay ti reputasionna kas “siudad iti daan a siudad” ken kas sentro ti panagrang-ay iti Amianan.
Pammaneknek daytoy ti pannakagun-odna kadagiti naruay a pammadayaw manipud iti probinsial, rehional ken nasional a pasalip.
“No apay nga addaantayo ita iti namaris nga agdama, gapu ta nadungngo nga insagana dagiti ap-appotayo ti napalabas tapno sagrapen ken tagipatgentayo,” kinuna ni Mayor Eva Marie S. Medina iti maysa nga interbio kenkuana.
Impanamnama met ni Mayor Juan Carlo S. Medina nga agtultuloy a prioridad ti administrasionna ti pannakataginayon ti daan a langa ti Vigan iti sanguanan ti moderno a panagbiag.
Pudno, no pumasiarka iti Vigan City, panagriknam naipalaiska iti napalabas ta napreserba ti sigud a langa dagiti duog a pagtaengan a di kabaelan a punasen ti moderno a panagbiag.#


text:
Sarita ni Arnold Reyes
Maika-21 a Paset
Sinublian ni Rudy dagiti pasamak. Segun ken ni Andy, idi nagsubli manipud iti barangayda, dinan nadatngan dagiti dadakkel ni Rudy. Nagnagna dagiti dadakkelna wenno adda nalugananda? No nagnagna dagiti dadakkelna, pattapattana a nasurok treinta minutos sakbay a makadanonda iti sungaban ti poblasion a pangalaanda iti traysikel nga agpa-terminal. No nagtraysikelda kalpasan a nabtakan ti pilid ti lugan, ania oras a nakasakayda a napan simmabat ken ni Liza?
Iti sabali a bangir, nasuktan a dagus ni Andy ti nabtak a pilid ket nakaabut iti terminal a nangsukon kada Liza ken dadakkelna?
Inruar ni Rudy ti selponna sana tinawagan ni Florence.
“Lagipem koma a nalaing. Ania oras idi adda limmabas a lugan iti batogyo iti daydi rabii a pannakapapatay daydi Papang?” inamadna.
“Idi pay la kalman a tumawagak koma kenka, Manong, ngem diak mabirokan ti numero ti selponmo nga imbatim kaniak,” kinuna ketdi ni Florence.
“Adda kadi importante a malagipmo iti daydi rabii?”
“Agpayso nga adda nangegko a limmabas a lugan iti batogmi iti pasado alas tres ti parbangon. Ngem nalibtawak nga imbaga nga immun-una ngem daytoy, adda limmabas a lugan mga treinta agingga kuarenta y singko minutos sakbay ti alas tres!”
“Siertoka a dua a daras nga adda nangegmo a limmabas a lugan iti batogyo?” saan a nailinged ni Rudy ti panagpigerger ti timekna.
“Siertoak itan, Manong. Diay immuna, nagpaili ti lugan. Diay maikadua, naggapu iti ili. Ladingitek ta biddut ti immuna nga impormasion nga intedko.”
“Anghelka iti biagko, Florence!” nayesngaw ni Rudy. “Dakkel ti maitulong daytoy impormasion para iti pannakasolbar ti pannakapapatay da Papang ken Mamang ken pannakarames ni Liza. Ita, addan pamalpalatpatak iti pudpudno a napasamak iti daydi a rabii.”
Pinagandar ni Rudy ti dyip. Nagpaili. Nagtarus iti terminal ti Pardas. Imparkingna ti lugan iti sikigan ti terminal sa immuneg. Adu latta ti pasahero iti daytoy a kasapa.
Inasitganna ti lakay a guardia a nakatakder iti sanguanan dagiti naintar a landok a pagtugawan.
“Sino ti guardia idi rabii ti Hulio 8, Manong?” inamad ni Rudy.
Kinita ti guardia ti rekord. “Ni Johnny Coloma, sir,” insungbatna. “Apay kadi?”
“Adda koma saludsodek kenkuana mainaig iti maysa a pasahero a babai a naggapu iti Cubao iti daydi a rabii,” kinuna ni Rudy. “Pakasarakak kenkuana?”
“Kitaem iti pagdagusanna,” kinuna ti guardia. “23 Sikatuna Street. No dika agdardaras, yuraymo ditoyen. Isu ti mangrelibo kaniak inton alas sais.”
Nagyaman ni Rudy kalpasan nga imbagana a danonenna laengen ni Coloma.
Ababa a kalsada ti Sikatuna Street. Binirokna ti pagdagusan ni Coloma. Daan a balay a kongkreto ti umuna a kadsaaran ken kayo iti maikadua a kadsaaran. Adda eskinita a sumrekan a kumamang iti balay.
Pinindot ni Rudy ti buton a naikabil iti makannawan ti kayo a ridaw. Nangegna ti panagkiriring iti uneg. Nakagangaten ti silaw iti pattapattana a bassit a salas ti balay.
Nailukat ti ridaw ket naikuadro ti nabaneg a lalaki.
“Adda ni Johnny Coloma, ading?” inamad ni Rudy. Inruarna ti IDna kas editor iti magasin ket inyawatna iti lalaki.
“Ania kadi ti masapulyo kenkuana?” sinaludsod ketdi ti lalaki kalpasan a tinaldiapanna ti ID ni Rudy.
“Adda koma damagek ken ni Johnny Coloma maipanggep iti maysa a babai a naggapu iti Cubao idi parbangon ti Hulio 8.”
Pinastrek ti lalaki kalpasan nga impalgakna nga isu ti Johnny Coloma.
Imbaga ni Rudy ti gagarana. “Lagipem koma a nalaing, asino ti nangsukon ken ni Liza, ading,” kinuna ni Rudy. “Agassawa a nataengan? Nagtraysikelda a pimmanaw, saan?”
“Malagipkon!” kinuna ni Johnny. “Simmangpet ti bus iti 2:40 iti parbangon ti Hulio 8. Kinse minutos a nagur-uray ti babai.iti terminal sa simmangpet dagiti dua a nataengan a naglugan iti traysikel. Segun iti lakay, nadadaelan ti luganda iti sungaban ti poblasion isu a nagtraysikelda laengen a nagpaterminal.”
“Nagtraysikelda met la a pimmanaw?”
“Adda simmangpet a dyip a nangsukon kadakuada. Minaneho ti maysa a lalaki a kataebmo ngata.”
“Mailasinmo ti dyip wenno ti lalaki no makitam?” sinaludsod ni Rudy.
Nagtung-ed ti guardia. “Mailasinko ti dyip. Nagmarka iti Tres Marias iti sango.”
“Agyamanak, giem,” tinapik ni Rudy ti abaga ni Johnny. “Dakkel ti naitulongmo iti pannakasolbar ti pannakapapatay dagiti dadakkelko.”
Timmawag ni Rudy ken ni Andy. Awan ti simmungbat nupay nangegna ti panagkirkiring ti selpon. Iniddep ni Rudy ti selpon. Matmaturog pay siguro ni Andy.
Timmawag ken ni Hepe de la Cuadra. Nabayag sa simmungbat ti hepe.
“My God! Dika pay naggawid?” nakuna ni Hepe de la Cuadra.
“Maysa laeng ti saludsodek tapno patalgedak ti suspetsak, Hepe,” kinuna ni Rudy. “Simmanguan ti dyip idi sumangpetkayo iti crime scene, Hepe?”
“Simmango iti laud. Apay kadi?”
“Siguradokayo a simmango iti laud? Saan met la a naiyakar ti lugan?”
“Saan a nagaraw ti lugan. Adda pay a nakakapet ti jack iti pilid. Apay kadi?”
“Pudno ti suspetsa ni Dante, Hepe. Napapatay da Cito ken ni Mikong. Ammok metten ti kinasiasino ti kriminal!”
(Maigibusto)


text:
Wednesday, September 20, 2017
DUA NGA ASOSASION TI IRIGASION, NAIKKAN TI LIVELIHOOD PROJECT
Cabugao, Ilocos Sur – Nai-turnover ti proyekto a burias para iti dua nga “Small Water Impounding System Association-SWISA iti Barangay Carusipan ken iti Sitio Caset, Barangay Maradodon kas panagsaganadda idi Seteimber 15, 2017.
Mismo a ni Mayor Josh Edward S. Cobangbang a kaduana da Vice Mayor DJ Savellano ken ni SBM Dodgie Santella ti nangyawat kadagitoy a burias: 30 iti Barangay Carusipan SWISA ken 7 iti Sitio Caset SWISA ken inimatangan dagiti lumugar ken miembros ti asosasionda iti nasao a turn-over.
Pinagyamanan dagiti immawat ti proyekto nga idauluan da Mr. Robert Siruno ken ni Mr. Aniceto Garcia iti LGU-Cabugao ken iti Department of Agriculture (DA).
Ti proyekto a SWISA ket naisangrat a pangsolbar ti pagpadanuman dagiti rainfed area kas kadagiti nadakamat a barangay iti Munisipalidad ti Cabugao. # (Web In-Action)
Mismo a ni Mayor Josh Edward S. Cobangbang a kaduana da Vice Mayor DJ Savellano ken ni SBM Dodgie Santella ti nangyawat kadagitoy a burias: 30 iti Barangay Carusipan SWISA ken 7 iti Sitio Caset SWISA ken inimatangan dagiti lumugar ken miembros ti asosasionda iti nasao a turn-over.
Pinagyamanan dagiti immawat ti proyekto nga idauluan da Mr. Robert Siruno ken ni Mr. Aniceto Garcia iti LGU-Cabugao ken iti Department of Agriculture (DA).
Ti proyekto a SWISA ket naisangrat a pangsolbar ti pagpadanuman dagiti rainfed area kas kadagiti nadakamat a barangay iti Munisipalidad ti Cabugao. # (Web In-Action)
Posted by Bayan ng Cabugao, Ilocos Sur at 3:16 PM
Subscribe to: Post Comments (Atom)


text:
Thursday, August 27, 2015
BUWAN NG WIKA, SINELEBRARAN TI CABUGAO SOUTH CS
Cabugao, Ilocos Sur – Sinelebraran ti Cabugao South Central School, Brgy. Bonifacio, Cabugao, Ilocos Sur ti Buwan ng Wika nga addaan ti Tema: “Filipino: Wika ng Pambansang Kaunlaran” iti Agosto 27, 2015 iti CSCS Open Auditorium ti nasao a pagadalan.
Narugian ti panagselebrar babaen iti panagkararag. Kalpasan ti Pambansang Awit, naipaay ti Bating Pagtanggap.
Nangted ti Mensahe ni Gng. Melvi S. Sajonia, School Principal II iti nadakamat a pagadalan. Inawisna ti amin a nagatendar a buyaenda ti naisangsangayan nga insagana ti pagadalanda iti panangselebrarda ti pannakaipasngay ti Nailian a Pagsasao a Tagalog iti bulan ti Agosto 2015.
Naisaruno ti Paradang Kasuotan dagiti 16 a pareha ti agad-adal a babbai ken lallaki babaen iti nagduduma nga estilo ti aruatda a dagitoy ti agsasalip iti Ginoong at Binibining Wika.
Kalpasan dagiti Intermisyon Number, nangipaay ti Mensahe ni Dr. Concesa T. Rumias, Public Schools District Supervisor ti ili a Cabugao. Kimmablaaw ken dinayawna ti maipakpakita a kinaresponsable dagiti ubbing ta isuda ti katulonganen dagiti Teachers a mangtarawidwid iti programa iti pannakaselebrar ti pannakaipasdek ti Wikang Pambansa. Innayonna a napateg a lagipen daytoy a naipatawid a saguday dagiti agad-adal a Pilipino.
Naisaganad ti Headstart-Sayaw; Grade II, Awit/Sabayang Pagbigkas; Grade III, Sayaw; Grade IV, Awit/Tula; Grade V, Awit/Tula; Grade VI, Sabayang Pagbigkas/Awit.
Iti Awarding Ceremony, kinoronaan da Dr. Concesa T. Rumias, Public Schools District Supervisor ken ni Aragan E/S Head Teacher Mr. Carlito Anor ti Ginoong at Binibining Wika 2015.
Sash ken Trophy met ti naiyawat babaen kadagiti Donors iti G. at Bb. Balagtasan idinto ta Sash ken Trophy ti inyawat dagiti Donors iti biang ti G. at Bb. Makata.
Mensaheng Pasasalamat ti impaay dagiti Mangisursuro iti taraudi ti programa. Nagyamanda iti amin a nagatendar kasta metten dagiti Opisiales ti PTA, nagannak, ken bisita a nakidanggay iti naballigi a pannakaipatungpal ti selebrasion ti Buwan ng Wika ti Cabugao South Central School. # (Web In-Action)
Posted by Bayan ng Cabugao, Ilocos Sur at 1:41 PM
Subscribe to: Post Comments (Atom)


text:
Orion, Bataan
Ti Orion ket maysa a maika-2 a klase nga ili iti probinsia ti Bataan iti Filipinas.
Dagiti linaon
Dagiti baranggay[urnosen | urnosen ti taudan]
Ti ili ti Orion ket nabingbingay a politikal iti 23 a barbaranggay.[2]
- Arellano (Pob.)
- Bagumbayan (Pob.)
- Balagtas (Pob.)
- Balut (Pob.)
- Bantan
- Bilolo
- Calungusan
- Camachile
- Daang Bago (Pob.)
- Daang Bilolo (Pob.)
- Daang Pare
- General Lim (Kaput)
- Kapunitan
- Lati (Pob.)
- Lusungan (Pob.)
- Putting Buhangin
- Sabatan
- San Vicente (Pob.)
- Sto. Domingo
- Sta. Elena
- Villa Angeles (Pob.)
- Wakas (Pob.)
- Wawa (Pob.)
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Bataan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Bataan". Datos ti Populasion ti Ili. Dibision ti Panagsukisok ti LWUA. Naala idi 8 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)
- Sapasap a Paammo ti Orion, Bataan


text:
Ilocano News: Cabinet stewardship livelihood and emergency program para kadagiti OFWs
Ni Jessie R. Valdez
San Fernando City, La Union (17 November) -- Kas tulong kadagiti OFWs nga maapektaran iti daytoy agraraira nga krisis ti ekonomia ditoy lubong ta mabalin nga adu dagiti maawanan trabaho na, ti gobierno Arroyo binuangay na ti "Cabinet Stewardship Livelihood and Emergency Employment Program.
Kada rehion adda dinutukan ni Presidente Gloria Macapagal Arroyo a Gabinete nga mangkita ti husto a pannaka-implimentar na daytoy a programa ket saanen a maitantan pay ta no addan dagiti negosyante nga agserra kadagiti negosyo wenno paktoria a naka-employan dagitri OFWs wenno agikkat kadagiti empliado na, adda daytoy a programa a mangsalbar kadakuada.
Kada Cabinet Secretary, inorderan ni PGMA nga agiyuswat / manglukat kadagiti naduma-duma nga negosyo a mabalin nga pakaserrekan ken pakateggedan da tapno matulungan ida nga adda pagsapulan da ket dagiti pampamilya da saan da nga agbisin.
Kasta pay, kas gapuanan krisis ditoy lubong a nang-apektar ti United States itatta, dagiti naapektaran nga paktoria ket medyo ipabassit da ti produkto da ket dagiti met tattao mabuteng da nga aggastos ken agiyalokar dagiti kuartada para inaldaw a kaskasapulan.
Numan pay kasta, maysa a positibo a gapuanan daytoy a krisis ditoy lubong ket tay panagpababa ti presyo ti gasolina ken lana ta agtultuloy met a bumaba ti agkasapulan ti lana ditoy lubong.
Numan pay kasta, ti gobierno Arroyo adda manen solusyon nga inna inaramid babaen ti inda panangdebelap kadagiti plantasyon ditoy pagilian tapno agpatanor tayo ti bukod tayo nga alternatibo a lana ken gasolina ket saan tayo unay nga agdependar kadagiti lana ken gasolina sadiay abrod.
Ti geothermal a plantasion sadiay Nueva Ecija, Negros Oriental, General Santos City, Cagayan de Oro ken ti Galoc Oil Fields ditoy Palawan ket adun dagiti napatanor a lana a pangpullat kasapulan ti pagilian tapno saan tayo nga agkirang kadagiti kasapulan ti pagilian a lana ken gasolina. (PIA) [top]


text:
NARVACAN, Ilocos Sur – Dagus a natay ti maysa a lalaki idi napaltogan bayat ti maysa a drinking session iti Barangay Margaay ditoy nga ili idi rabii ti Hulio 14.
Nagdadaraddan a pinalikudan a pinaltogan ti di pay nabigbig a tao ni Wilfredo Galtin y Magtaan, 45, naasawaan, empleado ti Alja Marketing ken residente iti Barangay
Cacandungan, Bautista, Pangasinan bayat ti panaginomda kadagiti di nainaganan a kakaduana iti balay ti maysa a Garry Cabaca y Reputola iti nadakamat a barangay a puon ti nakatayanna a sigida.
Naglibas ti pimmaltog a naglugan iti motorsiklo, kuyogna ti inaramatna a paltog.
Nakarekobre dagiti polis iti innem a kapsula ken maysa a buli manipud iti cal. 9 mm.
Di pay ammo ti motibo ti krimen.#


text:
Suesia
Nagsasabtan: 63°N 16°E / 63°N 16°E
Ti Suesia (i/ˈswiːdən/ SWEE-dən; Sueko: Sverige [ˈsværjɛ] ( denggen)), opisial a kas ti Pagarian ti Suesia (Sueko: Konungariket Sverige (tulong·paammo)), ket maysa a Nordiko a pagilian idiay Peninsula ti Eskandinabia idiay Akin-amianan nga Europa. Ti Suesia ket nakibeddeng ti Norwega ken Pinlandia, ken naisilpo ti Dinamarka babaen ti rangtay-tunel a ballasiwan ti Öresund.
Iti 450,295 kuadrado kilometro (173,860 sq mi), ti Suesia ket isu ti maikatlo a kadakkelan a pagilian iti Kappon ti Europa babaen ti kalawa, nga addaan ti dagup a populasion iti agarup 9.4 a riwriw.[9] Ti Suésia ket addaan ti nababa a densidad ti populasion iti 21 nga umili kada kuadrado kilometro (54/sq mi) a dagiti populasion ket kaaduan idiay akin-abagatan a kagudua iti daytoy a pagilian. Agarup a 85% iti populasion ket agtaeng iti urbano a luglugar.[10] Ti kapitolio ti Suesia ket ti Stockholm, nga isu pay daytoy ti kadakkelan a siudad.
Dagiti nagibasaran[urnosen | urnosen ti taudan]
- ^ "Befolkningsstatistik". www.scb.se. Naala idi 2009-06-16.
- ^ "Pakabuklan iti Estadistika a Populasion 1960–2008". www.scb.se. Naala idi 2010-06-03.
- ^ Paammo nga ti Dagiti agsasao ti Sueko a Pinlandeses wenno dadduma pay nga agsasao ti Sueko a naipasngay iti ruar ti Suesia a mainaganan kaniada a kas Sueko uray no naipangay da ti ballasiw taaw. Adu pay dagiti tattao a naipangay idiay Suesia a saanda ngata a dagiti Sueko.
- ^ a b c d "Suésia". Internasional a Pundo ti Panguartaan. Naala idi 2010-04-21.
- ^ "Gini coefficient of equivalised disposable income (source: SILC)". Eurostat Data Explorer. Naala idi 4 Enero 2014.
- ^ "2014 Human Development Report" (PDF). 14 Marso 2013. pp. 21–25. Naala idi 27 Hulio 2014.
- ^ "Är svenskan också officiellt språk i Sverige?" (iti Suésia). Språkrådet (Konsilo ti Pagsasao iti Suésia). 2008-02-01. Naala idi 2008-06-22.
- ^ Pakabuklan iti Estadistika ti Populasion 1960 – 2008 – Estadistika a Suesia (bingbingay iti ganganaet lugar iti likud, a mairaman ti naipasngay a ganganaet ken naipasngay a Suesia nga addaan ti dua a ganganaet a naipasngay a nagannak)
- ^ "Befolkningsstatistik". Statistiska centralbyrån. Naala idi 2010-05-18.
- ^ Estadistika ti Suesia. Yearbook of Housing and Building Statistics 2007. Estadistika ti Suesia, Enerhia, Dagiti renta ken Panagtagilako ti balbalay a Paset ti Estadistika, 2007. ISBN 978-91-618-1361-2. Magun-od iti online idiay PDF format
- Suesia
- Dagiti batay-linteg a monarkia
- Dagiti pagilian a nagbeddengan ti Taaw Atlantiko
- Dagiti pagilian a nagbeddengan ti Baybay Baltiko
- Dagiti pagilian idiay Europa
- Dagiti liberal a demokrasia
- Dagiti estado a kameng ti Kappon ti Europa
- Dagiti estado a kameng ti Kappon para iti Mediteraneo
- Dagiti estado a kameng ti Nagkaykaysa a Pagpagilian
- Dagiti Nordiko a pagilian
- Akin-amianan nga Europa
- Eskandinabia


text:
1889
Ti 1889 ket maysa a kadawyan a tawen a nangrugi iti aldaw ti Martes iti kalendario a Gregoriano ken ti kadawyan a tawen a nangrugi iti aldaw ti Domingo iti nabunbuntog iti 12 nga aldaw a kalendario a Huliano.
Dagiti linaon
Paspasamak[urnosen | urnosen ti taudan]
- Marso 4 – Ni Grover Cleveland, ti maika-22 a Presidente ti Estados Unidos (1885–1889) ket sinaruno babaen ni Benjamin Harrison (1889–1893).
- Nobiembre – Natengngel dagiti immuna a nawaya a panagbubutos idiay Costa Rica.
- Nobiembre 2 – Ti North Dakota ken South Dakota ket naawatda a kas ti maika-39 ken maika-40 nga estado ti Estados Unidos.
- Nobiembre 8 – Ti Montana ket naawat a kas ti maika-41 nga estado ti Estados Unidos.
- Nobiembre 11 – Ti Washington ket naawat a kas ti maika-42 nga estado ti Estados Unidos.
- Nobiembre 20 – Ti Arhentina ket ti immuna a pagilian a nangbigbig ti pannakawaswas ti monarkia idiay Brasil.
Naipasngay[urnosen | urnosen ti taudan]
- Marso 29 – Warner Baxter, Amerikano nga aktor (pimmusay 1951)
- Abril 7 – Gabriela Mistral, Chileno a mannurat, nagungunaan ti Premio Nobel iti Literatura (pimmusay 1957)
- Abril 16 – Charlie Chaplin, Ingles nga aktor ken direktor ti pelikula (pimusay 1977)
- Abril 20 – Adolf Hitler, naipasngay iday Austria a diktador ti Nazi nga Alemania (pimmusay 1945)
- Abril 26 – Ludwig Wittgenstein, naipasngay idiay Austria a pilosopo (pimmusay 1951)
- Hulio 5 – Jean Cocteau, Pranses a mannurat (pimmusay 1963)
- Nobiembre 14 – Jawaharlal Nehru, Kangrunaan a Ministro ti India (pimmusay 1964)
Pimmusay[urnosen | urnosen ti taudan]
- Oktubre 11 – James Prescott Joule, Ingles a pisiko (naipasngay 1818)
Dagiti silpo ti ruar[urnosen | urnosen ti taudan]
Midia a mainaig iti 1889 iti Wikimedia Commons


text:
Tuesday, August 18, 2015
BUB PROJECTS CONSULTATION ITI FISHERIES SECTOR, NAARAMID
Cabugao, Ilocos Sur – Naangay ti Consultation kadagiti lideres ti mangngalap iti lima a Coastal Barangay kas iti Brgy. Dardarat, Salomague, Sabang, Pug-os ken Salapasap pakaseknan iti pannakaipatungpal ti proyekto ti Bottom-up Budgetting (BuB) ti LGU-Cabugao nga aggatad iti P500,000 para iti Marine Reserves and Fish Sanctuaries kadagitoy a barangay. Naaramid ti konsultasion iti Municipal Conference Building iti Agosto 18, 2015.
Indauluan ni MFARMC Chairman Danny S. Garcia dagiti padana a lider-mangngalap a nakisarsarita kadagiti mangipatungpal iti BUB iti ili a Cabugao nga ibagian ni Mr. Edgar S. Balangatan, AT, Focal Person ti nasao a programa ti NAPC ken DILG.
Nangipaay met ti mensahe ni SBM Benedicto M. Savellano, Committee Chairman on Agriculture, Fisheries and Cooperatives. Kimmablaaw ken nagyaman ti Konsehal iti anep dagiti Opisiales ti Fishermen Association iti lima a Coastal Barangay ti ili a makipagnaming iti mapagkaykaysaan/pannakaipatungpal dagiti proyekto iti Sektor-Pagikanan agsipud ta isuda met laeng iti mabenepisiaran kadaytoy a pagsayaatan a maited.
Nagsarita met ni MFARMC Chairman Danny S. Garcia ken agak-akem pay a PFARMC President ti Ilocos Sur ket bininsana dagiti pagdurdur-asanda a mangngalap babaen iti panangikalikagum ti DA ken BFAR.
Nagatendar met ni Municipal Fisheries Coordinator Milagros R. Paz, AT iti daytoy a nadakamat a konsultasion. # (Web In-Action)
Indauluan ni MFARMC Chairman Danny S. Garcia dagiti padana a lider-mangngalap a nakisarsarita kadagiti mangipatungpal iti BUB iti ili a Cabugao nga ibagian ni Mr. Edgar S. Balangatan, AT, Focal Person ti nasao a programa ti NAPC ken DILG.
Nangipaay met ti mensahe ni SBM Benedicto M. Savellano, Committee Chairman on Agriculture, Fisheries and Cooperatives. Kimmablaaw ken nagyaman ti Konsehal iti anep dagiti Opisiales ti Fishermen Association iti lima a Coastal Barangay ti ili a makipagnaming iti mapagkaykaysaan/pannakaipatungpal dagiti proyekto iti Sektor-Pagikanan agsipud ta isuda met laeng iti mabenepisiaran kadaytoy a pagsayaatan a maited.
Nagsarita met ni MFARMC Chairman Danny S. Garcia ken agak-akem pay a PFARMC President ti Ilocos Sur ket bininsana dagiti pagdurdur-asanda a mangngalap babaen iti panangikalikagum ti DA ken BFAR.
Nagatendar met ni Municipal Fisheries Coordinator Milagros R. Paz, AT iti daytoy a nadakamat a konsultasion. # (Web In-Action)
Posted by Bayan ng Cabugao, Ilocos Sur at 4:34 PM
Subscribe to: Post Comments (Atom)


text:
Leon B. Postigo, Zamboanga del Norte
Ti Leon B. Postigo (Bacungan) ket maysa a maika-4 a klase nga ili iti probinsia ti Zamboanga del Norte iti Filipinas.
Dagiti baranggay[urnosen | urnosen ti taudan]
Ti Bacungan ket nabennebenneg iti 18 a barbaranggay.[2]
- Bacungan (Poblacion)
- Bogabongan
- Delusom
- Mangop
- Manil
- Mawal
- Midatag
- Morob
- Nasibac
- Rizon
- Santa Maria
- Sipacong
- Talinga
- Tinaplan
- Tiniguiban
- Tinuyop
- Tiogan
- Titik
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Zamboanga del Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Zamboanga del Norte". Datos ti Populasion ti Ili. Dibision ti Panagsukisok ti LWUA. Naala idi 17 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
“YAKKKSSS!!!” immulagat ni Sir George a kasla daytay kadurmennak. Apagisu a madarimusmosannak iti iruruarna iti opisinami. Kaun-uni ti buzzer para iti breaktime. “Anyare, sir? Dagadagwaka!” Impababa-impangatonak a miningmingan.
“Nagdaluskami idiay garden, sir,” kinunak. Ngem adda pannakasemsemko ta siak manen ti nakitana. “Ken nagmulakami iti natnateng.” Diniretsok ti gripo iti suli a sango ti office-mi. Nagbugguak. Nagsukatak itay sakbay a simrekak iti klasek a TLE-Agriculture (Technology and Livelihood Education, major in Agriculture) iti Grade 10. Nagtsinelasak ken dekolor a bado. Iggemko pay ti binalonko a buneng.
“Kayatmwo a sawen, sir,” sinurotnak gayam ni Sir George, “nagdaluskwa mwet?” inkulot ti timekna. Yar-arngik man ken ni ‘Roxie’ a cast ti Pepito Manoloto. Talaga a saanda nga agaddayo iti langa ken style. Pati ingpis ti bagi. Ken panagkulot ti timek.
“Yes, sir!”
“Ay, kalokwa! Titserkwa, sir, saan a rumbeng nga obraen ti para kadagiti ubbwing. Nagbaonbaon latta koman ti inobram! Kastwaak!”
“Kinadkaduak la ida, sir. Kayatko a maam-ammo a na-
sayaat ida. Sa maysa, nairuamak iti trabaho iti bangkag,” kinunak. Kinapudnona, adda sangkapirgis a bangkag a mulamulaak idiay lauden ti balay. Ngem kinapudnona pay, wagasko dayta tapno maalak ti rikna dagiti adalak. Aglalo ket agdadamoak ditoy Cabaybay West National High School. Uppat a tawen met a naki-ranking-ak sakbay a naalaak. Ket ditoy pay ka-
bangibangmi nga ili.
“Nagmistrowka pay la ngarud no kastwa, sir?” binannikesannak a kasla metten witwitwitannak. “No siak, no way… Norway!”
Sabagay, TLE-Beauty Care dagiti iggemna. Bagayna la unay, inkallatik ti isipko. Sa pay la kimmandela dagiti ramayna. Ken nganngani inaldaw a masabalian ti maris dagiti kukona. Innem a tawennan ditoy CWNHS. Tallopulo ket duanan.
Kas sagudayen ti curriculum a sursurotenmi, awan ti major iti TLE dagiti Grado 7 ken Grado 8. Iggem ni Sir George dagitoy— sagdudua a seksion kada year level. Iti Grado 9 ken Grado 10, nabingay dagiti ubbing segun iti major a pagesmanda: Foods, PCO wenno Personal Computer Operation, Beauty Care ken ti iggemko a Horticulture (Grade 9) wenno Agriculture (Grade 10). Ni latta Sir George ti akin-iggem iti Beauty Care iti sibubukel a Grade 9 ken Grade 10. Gapu ta mamimpat iti makalawas ti TLE, duapulo ket uppat nga oras laeng ti teaching load-na. Agtallopulo nga orasak ta adda pay AP-Ekonomiks iti Grade 9 ken load-ko iti Senior High School. Maminpat a session iti makalawas ti ania man a TLE subject.
“Agdumata iti panirigan, sir,” insungbatko laengen.
Permi a muraregna a nangtallikud kaniak. Wan istep tri kiniking pay a kunada. Nagdiretso iti kantina iti likudan ti office.
“NAGBABA met ‘toy GSA-mon!” diak masinunuo no makaunget wenno saan ni Sir Omar a prinsipalmi apaman a nabinsirna dagiti grado iti Third Grading nga impatsekko. Ti General Scholastic Average dagiti adalak ti kayatna a sawen. “Addada pay ti in-failed-mo.”
“Dayta ti rimmuar iti computation-ko, sir,” sipapakumbabaak a nagkuna.
“Negative pay gayam ti increase-mo?” pinasikigannak a kinita ti prinsipalmi idi maukagna ti maudi a papel. Ditoy a naikompara ti summary ti GSA ti 2nd Grading ken 3rd Grading.
“Wen ngarud, sir,” indumogko. “Inaramidko amin a kabaelak tapno ngumatoda. Ngem kaskasdi latta.”
“Kaskasdi? Ania ti kayatmo a sawen?”
Imbagak a negative manen ti increase-ko idi naikompara ti GSA-k ti 1st ken 2nd Grading. Saan nga ammo ni Sir Omar daytoy ta sa la nagbalin a prinsipalmi itay apagserrek ti Third Grading period. Naresiapolda ngamin. Ni Sir Jopacs ti dati a prinsipalmi ngem adda itan idiay Ballesteros nga ilina.
“Saan a nasayaat daytoy,” kinuna ni Sir Omar. “Bumaba ti performance-mo. Kasanonto laengen ti IPCRF-mo?” Indivi-
dual Performance Commitment and Review Form ti kayatna a sawen.
Tinawen nga agipasakami idiay Dibision iti IPCRF. Aglatak ditoy ti rating ti tunggal maysa kas mayannatup kadagiti inaramidna iti pagadalan iti uneg ti makatawen. Adu dagiti banag a paka-rate-an ti mannursuro. Maysa ditan ti output ti paeksamna. No nagsaganad a tawen a nakaala ti mannursuro iti rating nga ab-ababa ngem Satisfactory, mabalin a ma-memo-an. No saanto pay laeng nga ag-improve, mabalin a maikkat iti serbisio.
“Ammok dayta, sir,” kinunak. “Isu a kasta la unayen ti panangduktalko no ania ti nasayaat nga istratehia nga ipakatko kadagiti ubbing. Aglalo kadagiti nalaing nga aglangan ken ag-cutting classes. Ibabada ti MPA dagiti paeksamko.” Mean and Percentage of Achievement ti kayatko a sawen.
“Husto dayta,” intungtung-
ed ni Sir Omar. “Addatayo ditoy tapno tubayen ken sukogen dagiti naitalek kadatayo nga ubbing. Kayattayo man wenno saan, agrikus ti lubongtayo kadakuada. Anusantayo ngarud ida. Sapay la koma ta iti maudi a grading period, matuladmo metten dagiti kakaduam a tallo agingga iti pito a porsiento ti increase-da.”
“Aramidek ti kabaelak, sir…”
“Inanamaek dayta. Kabayatanna, ayabam dagita ubbing nga in-failed-mo ta agremedial class-ka kadakuada. Kaasida met nga agkamkamatto iti Fourth Grading.”
Namingmingak ni Sir Omar.
“Ngem saanna a kayat a sawen nga ipasam a dagus ida. Uray failed-da met laeng but at least, they are near to the passing rate. Iti kasta, bassitto laengen ti kamatenda.”
Saan a diak kayat ti ma-
ngannong iti remedial class kas maysa a pangkibin kadagiti agngangabit a pumasa nga ubbing. Iti kasta, maipatungpal met laeng ti pammilin iti ngato kadakami a mass promotion.
Sabali ti panirigak iti remedial class. Maitutop, wen, umanamongak a maipaayan iti remedial class dagiti mangipamatmat a natudio a sumsumrek iti inaldaw. Isuna laeng ta talaga nga adda kapkapuy ti utekda. Ngem no dagiti ubbing nga aglangan ta napanda la gayam nagpalpallailang iti kabangibangmi nga ili, wenno dagiti nag-cutting classes kalpasan ti breaktime, saan metten, a, a maitutop nga i-remedial-anpay ida. Dida pay ket maruam?
Awan met ngarud nayon a sueldo kadayta nga aramid. Saan met ketdi a dayta ti napateg. Ngem kasla paruaman laeng dagiti ‘pasaway’ no kasta.
(ADDA TULOYNA)


text:
Upi, Maguindanao
Ti Upi ket maysa a primera klase nga ili iti probinsia ti Maguindanao iti Filipinas.
Dagiti baranggay[urnosen | urnosen ti taudan]
Ti Upi ket nabingbingay a politikal kadagiti 23 a barbaranggay.[2]
- Bantek
- Bayabas
- Blensong
- Borongotan
- Bugabungan
- Bungcog
- Darugao
- Ganasi
- Kabakaba
- Kibleg
- Kibucay
- Kiga
- Kinitaan
- Mirab
- Nangi
- Nuro (Poblacion)
- Ranao Pilayan
- Rempes
- Renede
- Renti
- Rifao
- Sefegefen
- Tinungkaan
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Maguindanao". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Maguindanao". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Ti pannakailansa ni Jesus iti krus ti maysa kadagiti makaawis iti imatang a pagteng itay kalkalapas a Biernes Santo. Iti dayta a pannakailansa ni Jesus iti krus, dua a mannanakaw ti kinagiddanna a nailansa iti krus. Kabayatan ti panagsagaba ni Jesus iti krus ken agngangabiten, nagtimek ti maysa kadakuada ket sarkastiko a pinabainanna ti Mannubot: “Saan kadi a sika ti Cristo? Isalakanmo ngarud ta bagim ken isalakannakami met!”
Ngem binabalaw ti sabali. “Awan kadi a pulos ti panagbutengmo iti Dios?” kinuna daytoy. “Agpapadatayo amin a madusdusa. Rebbengna nga agsagabata gapu iti inaramidta. Ngem awan dakes nga inaramid daytoy a tao.” Kalpasana, kinunana ken ni Jesus: “Laglagipennak, Jesus, inton umayka a kas Ari.”
Kinuna ni Jesus kenkuana, “Ibagak kenka daytoy: Ita nga aldaw, makipagyankanto kaniak idiay Paraiso.”
Dayta ti sibubukel a pagteng. Naisangsangayan dayta a pagteng iti biag ti tao ta adda naun-uneg a kaipapananna: awan ti naladaw a panagbabawi. Ti panagbabawi ti pakaisalakanan tapno makipagnaed sadiay Paraiso.
Naikonektar ti panagbabawi iti anges ti tao. Ti anges a kas puon ti biag. Ti anges a kas biag ti tao. Agingga a sibibiag ti tao, saan pay a naladaw no agbabawi kadagiti nagbasolanna. Saan a naladaw iti panangkiddawna iti pammakawan kadagiti nagbiddutan ken nagkuranganna. Adda latta panawen ti panagbabawi agingga nga adda pay angesna.
Maikanatad laeng ti panagbabawi kadagiti amin a nagbasolan ken nagbiddutan bayat a sibibiagka ta saanmon a maaramid dayta no dikan umang-anges wenno naungkelkan. Ngem saanmo met nga ammo no kaano ti idadateng ti ipupusay. Kellaat ti isasangbayna. Asalto. Awan ti makaibaga no kaano ken kasano a dumteng. Isu a sakbay a mapasamak dayta, nasaysayaat nga ikompesarmo amin a nagbasolam, nagbiddutam ken nakailaw-anam. Agsipud ta saan nga ammo ti idadateng ni Patay, tumutop la unay ti panagbabawim. Saankanton a makapagbabawi inton nataykan. Awanton dayta tiansam nga agbabawi no awan metten ti angesmo, no awanen ti biagmo.
Iti sabali a pagteng, pinabainan ti maysa a kadagiti nakabayog iti krus ti Anak ti Dios. Napukawna ti gundaway a naited iti panagbiagna a panagbabawi. Napukawna ti tiansana a maisalakan.
Kadagiti dua a parang, nailadawan dagiti dua a tao iti lubong. Maysa ti mamati iti Dios, ken ni Jesus ket saan a naawan kenkuana ti panawen ti panagbabawi. Iparangna met ti maysa ti sabali a kita ti tao iti lubong, daydiay awan ti pannakaammona no apay a nailansa ken naibayog iti krus ti Jesus.
Dandani tengnga ti aldaw idi nagpukaw ti lawag ti init. Nagsipnget ti intero a daga agingga iti alas tres ti malem. Napigis a nagudua ti kurtina a naibengbeng iti templo manipud ngato agingga iti baba.
Nagpukkaw ni Jesus iti napigsa: “Ama, kadagita imam, yawatko ti espirituk!” Apaman a nasaona daytoy, nauyosen ti biagna.
“Idi makita ti kapitan dagiti soldado ti napasamak, nagdaydayaw iti Dios. “Talaga nga awan basol daytoy a tao!” kinunana.
Napaneknekan ken naimatangan amin ti kapitan dagiti soldado dagitoy a pagteng ket naglukat kenkuana ti kinapudno. Iparangarang daytoy nga agnanayonto latta a maluktan ti ridaw ni Jesucristo kadagiti saan pay a makaam-ammo kenkuana. Kas iti nailansa a nagbabawi, addaan pay dagiti tattao iti gundaway ken panawen a makipagbiag ken Cristo.
Daytoy ti misterio idi nailansa iti krus ni Jesus.#


text:
Napili dagiti baro nga opisial ti GUMIL UNP (Gunglo Dagiti Mannurat nga Ilokano iti University of Northern Philippines) idi Marso 18, 2016 iti Guestel Function Hall ti University of Northern Philippines, Vigan City kalpasan a nagngudo ti termino ni Wendelyn Castaneda, dati a pangulo ti GUMIL UNP.
Dagiti sumaganad ti baro nga opisial: John Argee Puller (presidente), Christian Yadao (bise-presidente), Kay Denise Valera (sekretaria) Prince Levi Agbisit (tesorero), Jhoelle Tacadena (auditor), Kristine Lagasca (business manager), Gerone Vince Gazmen (PRO), ken dagiti direktor: Ma. Angela Tatson, Judy Ann Haban, ken Celina Rambuangga.
Ni Dr. Santiago Reolalas ti agpaay a mammagbaga.
Nangrugi ti panagtakem dagiti opisial iti panaglukat ti klase itay Agosto.
Sanga ti GUMIL Ilocos Sur ti GUMIL UNP, nga adda met iti salinong ti Center for Ilokano Studies (CIS) nga imatonan ni Dr. Remigio L. Obrero. (Alma Campos-Somera)
(Naipablaak iti Bannawag, Septiembre 5, 2016 a bilang.)


text:
“MASAYA akizzz!” inggaratigit ni Sir George iti dayta a malem a nagrana ti bakantemi. Addakami iti office a kaduami a nabati da Ma’am Lianne ken Ma’am Jonaliza.
“Apay, sir?’ intaliaw ni Ma’am Lianne a nakapuesto ti lamisaanna iti sanguanan ni Sir George.
“Nagngangato ti naala dagiti ubbingkwo iti eksamda, bakla!” imparagipig pay ni Sir George.
“Napiaka pay, sir,” immisugsog ni Ma’am Jonaliza. “Ngem dagitay ubbingko, ngannganin agrikep ti klase, adu pay laeng ti nganngani di makabasa a Grade 7.” English ti subject-na kadakuada.
“Ay, wen, ma’am, pagyamyamanak iti dakkwel ta nangangato dagiti ag-under kaniak iti Beauty Care iti Grade 9 ken 10. Ilaklak-amda dagiti addwa iti Grade 7 ken 8.”
“Ania ti sikretom, aya, sir?” sinaludsod ni Ma’am Lianne.
“Adda dayta iti panagisuro, beshie,” nanglangit ni Sir George. “Di kadwi, sir?” pagammuan ta inkitana kaniak.
Nagtung-edak laeng. Aglalo ket nalagipko ti nagbaba manen nga eksam dagiti iggemko nga ubbing iti TLE 9 ken 10. Pagyamyamanak ketdi ta makitak nga adda namalbaliwan ti ugalida no kasta nga ag-garden-kami. Saandan a naimis nga aggamulo iti daga. Saandan a kas idi damo nga arig dida kayat ti madagaan. Wenno mapagbalon kadagiti masapulmi nga agdalus.
Nadisnudoda payen nga agsibug kadagiti nadumaduma a mulami a nateng. Uray no saanmi a klase, agsibugda, aglalo no imulagat ni Apo Init, kalpasan ti maudi a klase iti malem. Uray saanko idan a baonen.
Sabagay, sangkakunak kadakuada nga awanto a pulos ti mamaay dagiti intukitmi a bin-i no dida ammo nga ipateg dagitoy. Nakunada ngamin nga idi Grade 7 ken Grade 8-da, agga-garden-da met maminsan iti makalawas. Ngem pulos a dida napagbunga wenno naramanan dagiti immulada.
Saan kano ngamin nga inwanwan ida ni Sir George. Kasla kano maar-ariek a makakita iti daga. Bambannikesanna latta idan nga agdaldalus ken agmulmula. Agpepeysbuk ketdi a mangbambantay kadakuada. Kalpasanna, awanen. Saandan a mapan kitaen no nagbiag dagiti immulada. PTB wenno Para Tungpal Bilin a makuna. Kaykayatnan ti aggian iti uneg ti klase nga agpakpakopia.
Pagyamyamanakon dagita a nadlawak kadagiti ubbingko. Bay-amon no nababa ti maal-alada kadagiti eksam. Sa maysa, millenials dagitoy nga ubbing. Sabalida. Mabalin a masursuroda amin nga adda iti libro babaen ti internet, social media ken pannakilangenda iti aglawlaw. Isu a no maminsan, kasla awanen ti papel ti titser kadakuada. Mangbayabay laengen, kasta. Isu a napintasen nga accomplishment ti pannakaimatangko nga in-inut nga ipategda ti panagmulamula kas aplikasion ti subject-mi.
BIERNES. Makumikom dagiti ubbingmi nga agpa-sign kadagiti clearance-da. Eksamda inton Huebes ken Biernes iti sumaruno a lawas. Saan laeng a mapupuotan, agrikepto manen ti klase.
Isu a dagiti kakaduak, busy-da payen nga agar-aramid iti ipaeksamda. Deadline dagiti maipasa nga eksam ‘ton Lunes ta itsekto pay ni Sir Omar sakbay a maipa-xerox. Narugiakon ti nagaramid. Ngem adda pay leppasek a topiko iti AP 9 ken TLE 10 a subject-ko. Sabagay, kayak dayta. Adda pay tallo nga aldaw inton umay a lawas. Nalpasko ketdin dagiti topikok iti TLE 9.
“Agrebiutayon, sir?” sinaludsod ni Dinan idi sumrekak iti kuartoda.
“Masapul kadi pay nga i-review-kayo?” sinaludsodko idi makaplastarak iti sangoda.
“Wen, a, sir, tapno ngumatokami kas kalkalikagumam.”
“Basaenyo lattan dagiti notebook-yo. Saanak met nga agpapaeksam iti saantayo a nalpas. Nadlawyo met ngatan daytan kadagiti immuna a grading period?”
“Please, sir,” impakaasi ni Lyra Mae.
“Idi siak ti hayskul, awan la ti kasta, class. Dua lawas pay sakbay ti eksam, saankamin nga agtalna. Notebook-mi la ti sangkaiggem ken basbasaenmi. Dakayo ketdi, diak pay makita nga agrebiukayo. Nakarel-relax-kayo. Selpon, a, isu ti sangkaiggemyo.”
“Saan ngaminen a masapul pay nga agrigatkami nga agrebiu, sir,” ni manen Dinan. Permi a pakuyegyegna iti tugawna.
“Ania ti kayatmo a sawen?” Naipalagip ti isyu a kayatko koma idi a lawlawagan ngem naliplipatak metten.
“Manipud pay Grade 7-kami, sir,” intakderen ni Dinan, “nasanaykamin a maparparebiu. Masungbatan dagiti saludsod. No ‘A’ ti sungbatna, kastanto met laengen iti kinaagpaysuanan. Di man la mabaliktad dagiti pagpilian. Pagangayanna, sir, ikabesami lattan dagiti sungbat.” Permi a panagkatawana. “Uray pay dagiti Identification, True or False, wenno Enumeration!”
Napamulagatak kadayta a nangngegak. Saanak a nakasao a dagus.
“Ngem sika, sir,” intakder lattan ni Dexter, “agpaysu a nagrebiutay’ iti naglabas. Ngem saan met a dagiti sinaludsodmo ti rimmuar idi nageksamkami. Nabaliwan met!”
“Kas nakunakon,” naalak met laeng ti nagsao, “no review, masapul a ma-refresh laeng iti utekyo dagiti nalpastayon. Masaludsod dagitoy ngem saanna a kayat a sawen nga isu ti eksakto a rummuar iti eksam. Ania laengen ti serserbi ti eksam no maisubo kadakayo?” Napasennaayak iti nauneg. Sinaggaysak ida a miningmingan. “Ala, man? Naragsakkayo kadi a nangato ti naalana no diyo nagrigrigatan. Ken awan man laeng ti nabati iti utekyo kalpasanna?”
Dida nakauni. Kurimed ti panagkikinnitada.
“Kas nakunakon, class,” intuloyko, “ad-adda koma, a ti ugaliyo ti matubay ditoy pagadalan. Ti sirib a yal-allatiwmi kadakayo a nagtaud kadagiti libro, mabalin a masakdoyo a bukbukod iti internet wenno social media. Anything under the sun, addan iti internet. Ngem ti pannakatubayyo a kas tao, class, awan! Kitaenyo laengen, napalaus ti ragsakyo idi damotayo nga apiten ti bunga dagiti intukittayo a bin-i idiay garden. Maay-ayatankayo a nagkali iti kammotit, nagburas kadagiti utong ken tarong ken naguggot iti bilunak nga inyawidyo. Malagipko a kunayo a saan a kasta ti ragsakyo no dumawdawatkayo iti uggot ti kammotit wenno bulong ti marunggay kadagiti kaarrubayo.”
Nagkikinnitada. “Kayatko a sawen, class, ti maysa a banag, nasamsam-it a gun-oden ti bungana no nagrigatanyo daytoy. Kasta met ti eksam.”
(ADDA TULOYNA)


text:
BAGUIO CITY – Maysa a pagtaengan iti Crystal Cave ditoy siudad ti sinerrek dagiti mannanakaw sada kinasakas dagiti urnong a balitok ti akimbalay.
Nagpulong iti polis ti negosiante a ni Manuel Fermin, aggatgatang iti balitok, addaan asawa, residente iti nadakamat a barangay, a sinerrek dagiti lima a nagabungot iti medias a mannanakaw ti pagtaenganna ket intarayda ti urnongna a balitok a mapattapatta nga aggatad iti P6 milion, ti P7,000 a kuartana ken relona nga agpateg iti P1,700.
Inggalut dagiti suspetsa ti biktima sada naglibas babaen ti L-300 van a kukua ti naud-udi.#


text:
CANDON CITY – Naragsak ken naballigi ti Tobacco Festival 2009 kas maibasar kadagiti nagkaadu a turista, sangsangaili ken residente a nagbuya kadagiti nadumaduma nga aktibidad ti parambak ditoy.
Kangrunaan a dinupudop dagiti tattao ti Miss Virginia Tobacco pageant a naangay iti Marso 27, ti Miss Bikini Open ken ti Street Dancing Competition nga agpada a naangay iti Marso 28, ti salip iti panagdubla, 2nd Leg Motocross Challenge, Airsoft Competition, DZTP 9 Ball Challenge, Philharmonic Orchestra Concert, Ilocandia Singing Idol, Boxing, Ilocandia Singing Idol, Boxing, concerts ken dadduma pay.
Maramrambakan ti Tobacco Festival kas panangitandudo iti birhinia a tabako a kangrunaan a produkto daytoy a siudad. #


text:
Akin-amianan a Kyushu
Ti Akin-amianan a Kyushu (北部九州 Hokubu Kyūshū) ket maysa a subrehion iti Kyushu.[1]
Daytoy nga akin-amianan a rehion ket buklenna dagitiprepektura iti Fukuoka, Saga, Nagasaki, Kumamoto, ken Ōita.
Pakasaritaan[urnosen | urnosen ti taudan]
Ti akin-amianan a rehion iti Kyushu ket immuna naikolonia babaen dagiti Insik ken Koreano.[2]
Sakbay idi 1963 natawtawagan daytoy ti Amianan a Kyushu (Kitakyūshū, 北九州) aginggana idi naipatakder ti siudad ti Kitakyūshū. Daytoy ket nasukatan ti nagantapno saan a makaallilaw.
Daytoy ket kaaduan nga urbano kena naindustriaan a paset iti rehion ti Kyushu.[2]
Para iti panagusig iti panagrangrang-ay, daytoy a rugar ket naipanunutan a mairaman ti Prepektura ti Yamaguchi idiay Honshū. Nupay kata ti Yamaguchi ket saan a paset iti Kyushu, daytoy ket rebbengan a satelite dagiti Nailet a Baybay ti Kanmon a metropolitano a lugar.[3]
Daytoy a rehion ket paset iti Taiheiyō a Barikes ken buklenna ti Industrial a Sona ti Akin-amaianan a Kyushu (ja:北九州工業地帯)
Kitaen pay ti[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Akin-amianan a Kyushu Perrokarril a Paso
- ^ a b Nussbaum, Louis-Frédéric. (2005). "Kyushu" iti Ensiklopedia ti Hapón, pp. 588-589 iti Liblibro ti Google,
- ^ Sakamoto, Hiroshi. (2011). "CGE a Panagusig iti Rehional nga Annuroten idiay Akin-amianan a Kyushu a Lugar." Kitakyushu: Ti Internasional a Sentro para iti Panagadal iti Panagrangrang-ay ti Daya nga Asia(ICSEAD), Obra a papel Serie Tomo 2011-03


text:
CANDON CITY – Iti baet ti pannakaipakat ditoy siudad iti no helmet no travel policy, dua a motorista nga awanan iti protective head gear ti nainbolbar iti aksidente idi Enero 23 ken 24 a puon ti nakatayanda ken nakasugsugatan dagiti inliabarda.
Naammuan iti police blotter ditoy nga awan ti aruat a helmet da Jeffrey Bayod y Cadica, 18, baro, ken ni Adonis Salgado Toquero, 29, baro ken residente iti Barangay Patpata Segundo, ditoy met laeng siudad.
Iti inisial nga inbestigasion ti polis Candon, agpada ti amarilio a Honda XRM a minaneho ni Bayod ken kalubbonna ni Wilfred Martez, Jr. y Ayson, 17, ken ti nalabaga a Suzuki Shogun a minaneho ni Melhon Layugan y Martez, 17, baro, ken nakiluganan ni Audi Gamileng y Martez, 17, agpapada a residente iti Barangay Tamac, Villaviciosa, Abra, nga agdaldaliasat nga agpalaud ngem iti nagkurbaan ti kalsada a sakup ti Barangay Darapidap, napukaw ti kontrol ni Bayod iti motorsiklona ket tinurong daytoy ti akin-abagatan nga abaga ti kalsada sana dinungpar ti poste ti koriente.
Gapu iti pigsa ti pannungpar, naipalladaw ni Wilfred Martez iti kalsada ket pinilidan ti Shogun motorcycle sa natumba daytoy.
Naitaray da Bayod, Martez ken Gamileng iti Saint Martin de Porees Hospital, Candon City ngem naideklara ni Bayod a dead on arrival.
Natukkol ti pungupunguan ni Martez ken nagsagrap iti dundunor iti nadumaduma a paset ti bagina idinto a nadundunor da Gamileng ken Layugan a naitaray iti Resonable Hospital ditoy met laeng siudad.
Segun iti polis, awan ti aramat dagiti biktima a helmet ken nakainomda.
Kabayatanna, dinungpar ti Honda TMX motorcycle a minaneho ni Salgado ti maysa a minibus a nagmarka iti Dahlia’s Special a nakaparking iti asideg ti Eat and Eat Restaurant iti asideg ti kalsada nasional a sakup ti Barangay Bagani Campo ditoy nga ili idi agarup 10:00 ti rabii ti Enero 24.
Segun iti drayber ti minibus a ni Marlon Liclican y Gamalinda, 35, naasawaan, ken residente iti Barangay 32, Aguioas, Naguilian, La Union, umuneg koma iti restaurant tapno mangan idi nakangeg iti kanabtuog ket idi taliawenna ti naggapuanna, nakitana laengen ti motorsiklo iti makannawan a sungo ti bus ken ti biktima a nakadalutaytay iti abay ti luganna.
Naitaray ti biktima iti Saint Martin de Porres Hospital ngem indeklara ti attending physician a dead on arrival.
Awan met ti inaramat ti biktima a helmet ken positibo a nakainom.
Maipakpakat ditoy siudad ti ordinansa a “no helmet no travel policy” ngem adu latta dagiti motorista a di mangitaltalek iti daytoy ket pinullon dagiti tiniliw dagiti polis ken pinagmultada gapu iti panaglabsingda iti ordinansa.#


text:
50,000 Seedlings Ti Kape, Naiwaras
Ilocos Sur. Nasurok 50,000 a seedlings ti kape ti inwaras ti gobierno kadagiti coffee producing municipalities iti probinsia.
Indauluan ni Bise-gobernador Deogracias Victor Savellano ken Mayor Ericson Singson ti Candon ti panangiwaras kadagiti kape a napaaddda babaen iti panagtinnulong da Congressman Eric Singson ken Gobernador Ryan Singson.
“Panangisublitayo iti industria ti kape.” Kuna ni Bise Gobernador Savellano bayat iti interview kenkuana.
Kangrunaan a naited kadagiti 14 nga upland municipalities dagiti Arabica seedlings ti kape.
Iti agdama, dagiti ili ti Sigay, Gregorio del Pilar, Sugpon ken Alilem dagiti kangrunaan nga agmulmula ti kape iti probinsia.


text:
Pagsasao a Masbatenio
Ti Masbatenio wenno Minasbate ket ti pagsasao a Bikol-Bisaya nga insasao babaen dagiti ad-adu ngem 600,000 a tattao, a naipangpangruna idiay probinsia ti Masbate idiay Filipinas. Daytoy ket asideg unay a kabagian ti Capiznon, Hiligaynon/Ilonggo ken Waraywaray, ken amin dagitoy ketinsasao idiay Visayas. Daytoy ket naikeddeng a pagsasao a Bisakol, a ti kayatna sawen ket ti pagsasao nga agpakatengnga iti pagbaetan dagiti sasao a Bisaya ken sasao a Bikol.
Dagiti nagibasaran[urnosen | urnosen ti taudan]
- ^ Masbatenio iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Masbatenyo". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.


text:
Pagsasao nga Ibanag
Ti Ibanag (wenno Ybanag wenno Ibanak) ket maysa a pagsasao nga ar-aramaten ti agarup 500,000 nga agsasao iti Filipinas, nangruna kadagiti akin-amiananan-a-daya a probinsia iti Luzon nga Isabela ken Cagayan, kangrunaan iti Ciudad ti Tuguegarao, Solana, Cabagan, ken Ilagan. Kaaduan kadagiti agsasao iti Ibanag ket makasao met laeng iti Iloko, ti maibilang a lingua franca iti Amianan a Luzon. Naggapu ti termino nga "Ibanag" manipud iti "bannag" a kayatna a sawen 'karayan'. Asideg a kanaig ti Ibanag dagiti pagsasao nga Itawis, Gaddang, Agta, Atta, Yogad, Isneg ken Malaweg.
Dagiti nagibasaran[urnosen | urnosen ti taudan]
- ^ Ibanag iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Ibanag". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.


text:
Bangui, Ilocos Norte
Ti Bangui, wenno opisial nga ammo a kas Munisipio ti Bangui, ket maysa a maikapat a klase nga ili iti probinsia ti Ilocos Norte iti Filipinas.
Dagiti baranggay[urnosen | urnosen ti taudan]
Ti Bangui ket nabennebenneg iti 14 a barbaranggay.[2] Babaen ti keddeng ti Korte Suprema idi Agosto 10, 2012 ti baranggay San Isidro ket naiyalis manipud iti Bangui ken naikamang iti ili ti Dumalneg, Ilocos Norte.[4]
- Abaca
- Bacsil
- Banban
- Baruyen
- Dadaor
- Lanao
- Malasin
- Manayon
- Masikil
- Nagbalagan
- Payac
- San Lorenzo (Poblacion)
- Taguiporo
- Utol
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Ilocos Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ PR-201309-PP2-01
- ^ "Probinsia ti Ilocos Norte". Datos ti Populasion ti Ili. Dibision ti Panagsukisok ti LWUA. Naala idi 27 Hunio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Nynorsk
Ti Nynorsk, Neo Norwego wenno Baro a Norwego[1] ket maysa nga opisial nga alagaden para iti pagsasao a Norwego, a kakuyogna met ti Bokmål. Ti alagaden a pagsasao ketkasisigud idi a pinartuat babaen ni Ivar Aasen idi las-ud ti maika-19 a siglo, tapno makaited ti Norwego nga alternatibo iti pagsasao a Danés a kadawyan a naisurat idiay Norwega iti dayta a panawen. Ti opisial nga alagaden iti Nynorsk ket kanungpalanen wenno adun a nabaliwan, ken ti bassit a sangkapaset ti purista a populasion ti Nynorsk ket nagtaltalinaayda iti dati nga Aasen, a naamammuan daytoy iti Høgnorsk (Nangato wenno Naipangato a Norwego).
Kadagiti lokal a komunidad, 27% kadagiti munisipalidad ti Norwega ket inrangarangda ti Nynorsk a kas ti opisial a porma ti pagsasaoda, ken dagitoy ket mangbukel ti agarup a 12% iti Norwego a populasion. Ti Nynorsk ket isu ti kaaduan a porma ti kadagit iuppat a pagilian ti Rogaland, Hordaland, Sogn og Fjordane ken Møre og Romsdal, a no agtitipon dagitoy ket mangbukel ti rehion ti Vestlandet.[2]
Dagiti nagibasaran[urnosen | urnosen ti taudan]
- ^ Dictionary.com Unabridged (v 1.1 nga ed.). Random House, Inc.;
- ^ "Språkstatistikk – nokre nøkkeltal para iti norsk". Naala idi 2007-09-12.
Dagiti silpo ti ruar[urnosen | urnosen ti taudan]
- Noregs Mållag manipud ti gunglo a mangipakpatakder ti Nynorsk.
- Norsk Målungdom Norsk Målungdom gunglo dagiti katutubo ti Noregs Mållag.
- Ivar Aasen-tunet
- Norsk programvareblogg programa ti kompiuter iti Nynorsk.
- Sidemålsrapport – reporta iti kasasaad iti Nynorsk ken Bokmål kadagiti sekondario nga esjuela ti Norwega.


text:
BANAYOYO, Ilocos Sur – . Maipariten ti panagparti ti dingnguen nangruna ti baboy, baka ken nuang kadagiti barbarangay itoy nga ili, daytoy ti naammuan ken ni Mayor Severino Galanga itay nabiit.
“Malaksid kadagiti pasken ti kasar, buniag, minatay ken dadduma pay a pasken, saanen a mapalubosan ti panagparti iti uneg ti barangay,” kinuna ni Galanga.
Inlawlawag ti mayor a maipariten ti agparti iti baboy, baka wenno nuang kadagiti barangay agsipud ta adda metten slaughter house ti ili ket rumbeng laeng nga idiay a maparti ken mailako dagiti dingnguen.
Kinuna ti mayor a naigannuat daytoy tapno masigurado a nadalus ken nasalun-at dagiti karne a mailako iti ilida.#


text:
Naisagmak a sebbangan
Ti maysa a naisagmak a sebbangan ket ti sebbangan dagiti organismo a makasangsango iti nagato a kariesgo iti pannakaawan. Ti insasao ket di nalawag iti sapasap a panangisao para kadagiti aniaman a sebbangan a maitunos ti daytoy a deskripsion, ngem ti panag-usar daytoy babaen dagiti mangay-aywan a biologo ket kadawyan a mangitudo kadagiti nainaganan a Naisagmak iti Nalabbasit a Listaan ti IUCN Red, a daytoy ket ayan ti maikadua a kakaruan ti kasasaad ti panagay-aywan para kadagiti naatap a populasion, a sumursurot it Nakaro a Naisagmak. Iti agdama adda dagiti 3079 nga ayup ken dagiti 2655 a mula a naidasig a kas Naisagmak iti sangalubongan, a no maipada kadagidi agpang ti 1998 iti 1102 ken 1197.[1] Ti bilang, pagduyosan ti populasion, ken ti kasasaad ti panagay-aywan iti tungngal maysa a sebbangan ket mabirukan idiay Listaan dagiti organismo babaen ti populasion.
Adu kadagiti pagilian ket adda dagiti linteg a mangidaton ti panagsalaknib dagiti sebbangan a tumalek ti panagay-aywan: kas pagarigan, ti panagiparait ti panagaup, panagtengngel ti panangirang-ay iti daga wenno panagpartuat kadagiti preserba
Dagiti nota[urnosen | urnosen ti taudan]
- ^ "Nalabbasit a Listaan ti IUCN bersion 2012.2: Tabla 2: Dagiti panagbalbaliw kadagiti bilang iti sebbanagan kadagiti naipangta a kategoria (CR, EN, VU) manipud ti 1996 aginggana iti 2012 (Nalabbasit a Listaan ti IUCN Red bersion 2012.2) para kadagiti kangrunaan a grupo iti Nalabbasit a Listaan" (PDF). IUCN. 2012. Naala idi 2012-12-31.
Dagiti nagibasaran[urnosen | urnosen ti taudan]
- Glenn, C. R. 2006. "Earth's Endangered Creatures", Naala idi 9/30/2008
- Ishwaran, N., & Erdelen, W. (2005, May). Dagiti Masakbayan ti Biodibersidad, Dagiti Prontera iti Ekolohia ken Enbironmento, 3(4), 179. Naala idi Septiembre 23, 2008
- Kotiaho, J. S., Kaitala, V., Komonen, A., Päivinen, J. P., & Ehrlich, P. R. (2005,Pebrero 8). Panangipadto ti Riesgo iti Pannakaawan manipud ti Pinagbibangayan ti Ekolohiko a Pannakailaslasin, resulta iti Nailian nga Akademia dagiti Siensia iti Estados Unidos ti Amerika, 102(6), 1963-1967. Retrieved September 24, 2008
- Minteer, B. A., & Collins, J. P. (2005, Agosto). Apay a masapultayo iti "Ekolohiko nga Etika".
- Dagiti Prontera iti Ekolohia ken Enbironmento, 3(6), 332-337. Naal idi Septiembre 22, 2008
- Raloff, J. (2006, Agosto 5). Preserving Paradise, Damdamag ti Siensia, 170(6), 92. Naala idi Septiembre 22, 2008,
- Wilcove, D. S., & Master L. L. (2008, Oktubre). Mano kadi dagiti Naisagmak a SEbbangan idiay Estados Unidos? Dagiti Prontera iti Ekolohia ken Enbironmento, 3(8), 414-420. Naal idi Septiembre 22, 2008.
Dagiti silpo ti ruar[urnosen | urnosen ti taudan]
- Listaan dagiti sebbangan nga adda iti kategoria iti Naisagmak a kas nainaganan babaen ti Nalabbasit a Listaan dagiti Naipangta a Sebbangan ti IUCN
- Dagiti Niasagmak a Sebbanagn manipud ti UCB Libraries GovPubs
- Reporta dagiti Naisagmak a Sebbangan ken dagiti Kalugnakan
- Numeriko a pakabuklan ti USFWS kadagiti nailista a sebbangan idiay Estados Unidos ken dagiti pay sabali a lugar


text:
SAN JUAN, La Union – Immabuten iti aganay a 800 dagiti kappessa a pawikan a naibulos iti baybay agingga iti agtapos ti tawen 2012, daytoy ti inreport ti Coastal Resource Management Project, Pawikan Conservation Project a nakabase iti Barangay Ili Norte ditoy .
Itay laeng nabiit, sabali manen a nasurok 100 a kappessa a pawikan ti imbulos ti nasao a hatchery iti baybay.
Mapattapatta nga adda pay nasurok a duapulo nga umok dagiti pawikan iti igid ti baybay ti nasao a barangay ket umabot iti nakurang a dua ribu dagiti itlog a saan pay a napessaan.
Salsalakniban ti gobierno munisipal daytoy a lugar agsipud ta ditoy ti turongen dagiti pawikan no agitlogda.
Karaman ti pawikan kadagiti endangered species a kasapulan a masalakniban tapno saanda a maungaw.#


text:
Saan a nagtimek ti doktora a nangpaliiw ken ni Eliza. Agyugyugyog dagiti abaga ti pasiente iti panagsangitna.
“Saanka kadi a mamati iti Dios? Saanka kadi a mamati ken Apo Jesus, Eliza?” sinaludsod ti doktora.
“M-mamatiak, d-doktora…”
“Met la gayam! No mamatika ken Apo Jesus, apay ngarud a dimo denggen dagiti Saona?”
Timmakder ti doktora. Kinamangna ti bassit a lamisaan iti kannigid a sikiganna a nangiparabawanna itay iti panakkelen a nangisit a lalat a shoulder bagna. Inruarna iti uneg ti bag ti maris brown a Biblia, sa nagsubli met laeng nga insigida iti tugawna.
“Mn, agurayka, ammom kadi ti kinuna ni Apo Jesus maipapan kadagiti ubbing? Sikogmo dayta, addan iti uneg ti saklolom. Isu a nasken a biagem a kas pagayatan ni Apo Jesus.”
Saan a simmungbat ni Eliza. Namrayanna ti nagdumog a nangapput iti rupana babaen ti dua a dakulapna. Agsasaibbek pay laeng.
Inukag ti doktora ti Biblia. Binasana: “Manipud iti Ebanghelio ni San Marcos 9:37. ‘Ti umawat iti maysa kadagiti kakastoy nga ubbing gapu kaniak, siak ti awatenna. Ket ti umawat kaniak, saan laeng a siak ti awatenna no di pay ti nangibaon kaniak.’”
Inikkat ti Eliza ti apputna iti rupana. Nupay agsasaibbek pay laeng, nakaparabawen dagiti dakulapna iti saklotna. Nakadumog latta.
“Uray iti Ebanghelio ni San Mateo 19:14: ‘Palubosanyo dagiti ubbing nga umay kaniak,’ kinuna ni Jesus. ‘Diyo paritan ida ta dagiti kas kadakuada ti agtagikua iti Pagarian ti langit.’
Saggaysan ti saninglot ni Eliza. Idi agangay, inyangadna ti rupana ket pinerrengna ti doktora.
“Uray iti Ebanghelio ni San Lucas 18: 16-17 kuna ni Jesus: Palubosanyo dagiti ubbing nga umay kaniak. Diyo paritan ida, ta dagiti kas kadakuada ti agtagikua iti Pagarian ti Dios. Laglagipenyo a dinto makastrek iti Pagarian ti Dios ti siasinoman a di umawat iti daytoy a pagarian a kas iti panangawat ti maysa nga ubing.’
Indisso ti doktora ti Biblia. Minatmatanna ni Eliza.
“Dagita ti mangipaneknek, Eliza, a napateg, nakapatpateg la unay ken Apo Jesus ti biag ti maysa nga ubing. Ita, iregregmo kadi pay laeng dayta im-imetem?”
“Ngem kasanoakon, doktora? Mabainak la ketdi.”
“Awan ti nasken a kabainmo. Adun ti kas kenka ngem situturedda a simmango iti pannubok ti biag. Maysa laeng a pannubok kenka dayta. Saanmo koma nga isukat ti pammatim iti Dios iti makunkuna a plastik a panagbiag. Ti kunam, no iregregmo dayta, malisiam kadi ti singir ti konsensiam? Malisiam kadi ti sidir ti Dios? Iti kaadalem ti naulimek a rabii, mariingka wenno riingennaka ti konsensiam iti inaramidmo. Iti panawen a naulimek, mariknam ti sidir ti Dios. Agnanayon kadi a kabaelam dayta a banag, Eliza?”
Nagulimek ni Eliza. Nagdumog. Ngem nakaparabaw pay laeng dagiti dakulapna iti saklotna.
“Adu, wen, adu dagiti babbai nga agtarigagay nga agbalin nga ina. Ta parabur ti Dios ti panagbalin nga ina. Parabur ti Dios ti anak. Isu nga adu dagiti umar-araraw iti Dios a maaddaanda koma iti anak. Nagasatka, wen, nagasatka ta agbalinka nga ina a saan ket a kas kadagiti dadduma a saanda a mabalin ti aganak iti kaanoman. Malagipmo kadi pay ni Miss Universe Sushimita Sen iti sungbatna iti question and answer portion? Kunana: The essence of a woman is to become a mother. Ti panagbalinna nga ina ti kangrunaan nga akem ti babai.”
“N-ngem… ngem parikutko, doktora, ti mangasikaso…”
“Iti panagpasngaymo, kasta kadi?”
“K-kasta ngarud, doktora….”
“Adda gayyemko nga agserserbi iti Dios babaen ti libre a panangtulongda kadagiti aganak a balasang. Mabalinka nga irekomenda kadakuada. Dika madanagan, siak ti doktorada. Isu a siguraduek a nasalun-at ti ipasngaymo nga anak!”
(Adda tuloyna)


text:
Epistolario Uno
Ikabilmo daytoy iti maleta ti pusok. Sadiaykonto
Met laeng a surnadan, kas iti panangisawsawko
Iti tamudok iti agua bendita iti di mabisbisita a simbaan.
Arikapek iti barukongko ti umel a saning-im.
Sangagasutda kadin ita, kas iti pannakaibaratilio
Ti ilita nga ili met laeng dagiti bungata a duadua?
Pumanawka manen, kunam, pumanawka manen
Kas iti rabii, kas iti agpatnag, kas iti tudo iti tikag.
Sadinno, kunam, sadinno ti pangarikapak
Iti bara ni ayat, daytay beggang dagiti agalimpatok
A seggam ken seggak? Sadinno, ay, sadinno? kunam
Ket mansuennak dagiti maar-arakattot a pakadak.
Ayna, agaludaid ta agaludaid ti mapadso a nakem.
Adu a didigra ti kasukat ti doliar, dinar,
Yen, ken kebbakebba. Iramanmo dita ti pangngadua
Nga ipasngay dagiti agsapa a diak kukua, dimo kukua,
Dita kukua. La ket ta agumbi dagiti agtaltalwataw met nga idda.
Ayabannaka ti punganko, ayabannaka ti ulesko, ti takiagko.
Payapayannaka ti angesko, ipayapayna a sireregget
Ti panagbilangta a panagpullo: sika iti iking dagiti kuadrado
A ragsak, siak iti sakaanan dagiti rektanggulo a paggaak.
Anian! Adda kadi sadiay dagiti narurungsot a bagyo?
Adda kadi sadiay dagiti makalmes a dalluyon?
Adda kadi sadiay dagiti di mangiginggina nga apr├Ęs
Nga agtunda iti dimmaga a langit, kas iti ayatmo
Iti ritual ti pannakaispal kadagiti baraha ti mammadto?
Ti gabat, pagsalaen ti nalibeg a danum iti exiliko nga un-unnoy.
Saan, kunaek koma kenka. Saannak a pabalonan iti arasaas.
Akliliakto daytoy kas iti pasarabo isu a dimon bungonen
Wenno yipit kadagiti kawesko wenno ipan kadagiti bulsito
Ti pagan-anay ti kinatao. Ketdi, pabalonannak
Iti ebanghelio ti panagsubli idi punganay kasta met ita.
Saan nga insegida. Wenno dardaras. Wenno asi-asi.
Saan a kas iti bendision ti sinanpadi nga agimpapadi.
Wenno uray ti pudno nga adipen ti Dios
A nagabito iti ranggas, gulib, allilaw, panagkigaw.
Nadamsak ti krus, kas iti basbas dagiti agmatuon iti rekkang.
Sadiay a matnag ti soltero nga aligagget, daytay karkarna
A rikna nga agkatangkatang iti di agapon nga agsipnget.
Iti sabali nga ili. Iti sabali a rupa dagiti aldaw wenno oras.
Ita nga aldaw, isuratko amin dagitoy iti heograpia ti saem.
Iti puso kas iti barukong. Ken iti linabag dagiti lagip ti agpatnag
Nga awanta kadagiti agsinanlubong a panagkammaysa
Dagiti mail-ila unay a lasag. Ti tamudom iti bibigko, kas pagarigan.
Ti aprosko kadagiti amin a panaglangan dagiti dakulap
Kadagiti sardam a diborsiado dagiti amin ng ayat.
-30-
A Solver Agcaoili
Hon, HI
Ag 2007
1 comment:
- asseng said...
-
apong,
dumawatkami man iti pammalubos no mabalin nga ipablaakmi daytoy a daniwyo iti setiembre 24 a bilang ti bannawag.
dios ti agngina.
asseng
- September 12, 2007 at 6:32 PM


text:
VIGAN CITY – Kayariganna nga adda sursuroten a tugot iti disenio ti mapatpatakder a Vigan City Conservation Complex, daytoy ti naipalgak ni Mayor Eva Marie S. Medina itay nabiit.
Segun ken ni Mayor Medina, nadisenio dagiti building iti nasao a complex a kasla adda tugot a sursuroten a papanan iti tunggal building.
Kinuna ni Medina nga iti umuna nga step, sumrekka iti dua a museo a pakabuyaan kadagiti daan nga alikamen, ramramit ken dadduma pay nga inar-aramat dagiti nagkauna a kaputotan, sumaruno a sumrekan dagiti pagadalan wenno training rooms, sa iti home depot a pakailakuan dagiti daan a material para iti renovation dagiti duog a balbalay, ken iti restaurant ken souvenir shops.
Kinuna ni Medina a malaksid kadagiti tulong manipud kadagiti sumagmamano a senador, ipagpagnada ti pannakaruk-at ti pondo manipud iti Infra Arm ti Department of Tourism a P10 milion.
“Maturpostayo daytoy ta makitatayo metten nga adda panagbanagnan,” impatalged ni Medina.#


text:
VIGAN CITY – Limapulo ket innem nga addaan iti sakit a katarata ti libre a naoperaan sadiay Gabriela Silang General Hospital itay nabiit babaen ti Joint Community Services (JCS) ken iti pannakitinnulong ti Project Luke ni Dr. Ronaldo Paraan ken ti gobierno probinsial ti Ilocos Sur.
Segun ken ni Vice Gov. Jerry Singson, paset daytoy ti selebrasion iti Eye Care Month iti bulan ti Agosto.
Kabayatanna, babaen ti panagkinnamayet ti JCS ken Philippine Charity Sweepstakes Office, naangay ti simultaneous medical and dental mission iti 32 nga ili ken 2 a siudad iti Ilocos Sur kas paset ti maika-75 nga anibersario ti PCSO.#


text:
VIGAN CITY, Ilocos Sur – Maysa a maplanplano a proyekto ti gobierno ti siudad ditoy ti pannakaipasdek ti pabalay para kadagiti empleado ti gobierno a residente ditoy, daytoy ti impalgak ni Mayor Eva Marie S. Medina itay nabiit.
Segun iti mayora, maipasdek Barangay San Julian Sur ti proyekto ti pabalay iti lote a nagatang ti gobierno ti siudad.
Sabali a paset ti lote ti pakaipatakderan ti Conservation Complex.
Kinuna ni Medina a nakalukat ti nasao a proyekto saan a laeng a kadagiti city employees no di amin a Pag-ibig plan holders a residente iti Vigan City.
Naammuan iti mayora a joint undertaking ti Pag-ibig ken ti National Housing Authority ti proyekto ti pabalay tapno mangipaay kadagiti Pag-ibig plan holders ditoy siudad iti gundaway a maaddaan iti bukodda a balay.#


text:
VIGAN CITY – Dika ibati ti petakam iti compartment ti motorsiklom no panawam ta di ammo no adda umar-arubayan a mannibrong nga agsipsiput iti takawenna.
Dakkel a leksion ni Richard Anicas Refuerzo, 44, naasawaan, empleado iti Land Bank, Vigan City Branch ken residente iti Barangay Pantay Daya, ditoy siudad agsipud ta nakurimes ti petakana nga inkabilna iti compartment ti motorsiklona sa napan nag-jogging iti abagatan a paset ti Plaza Salcedo lagoon idi agsapa ti Marso 5.
Naduktalan laengen ni Anicas nga awanen ti petakana a naglaon kadagiti calling card ken ti kuartana a P7,800.00.
Awan ti nakasiput no asino ti nangkurimes iti petaka ni Anicas.#


text:
VIGAN CITY – Iti Barangay Solid West (Barangay IV) imbes nga iti Barangay Tamag ti nakaipatakderanen ti pagkarnabalan para iti panagpiesta ti siudad ditoy manipud iti Enero 19 -28.
Kinuna ni Mayor Eva Marie S. Medina a kapilitan a naiyalis ti pagkarnabalan manipud iti sigud a pakaipatpatakderanna agsipud ta namuntuon dagiti bato ken darat iti nasao a lote.
Naammuan ti Tawid News Magasin a maipatakder iti nasao a lote a kukua ti provincial government ti maysa a convention center ket naiteden iti kontraktor ti pammalubos a mairugin ti trabahona.
Kinuna ni Medina a kapilitan a nagbirok ti city government iti sabali a lugar a pakaipatakderan ti pagkarnabalan ta “saanmi a masakawan ti aniaman a desision iti akinkukua iti dayta a daga.”
“Ti la pagsaksakitan ti nakemmi no apay a saanda nga impakpakaammo kadakami a nasapsapa…” kinuna ti mayora idinto nga innayonna a gapu iti napasamak, saanen a nagtuloy dagiti dadduma nga aglaklako ket napandan iti Ilocos Norte.
Kinuna pay ti mayora a mabalin met a masuspende ti trabaho ti nasao a proyekto no adda pakainaigan ti interes ti publiko.
Ngem iti pannakipatpatang ni Provincial Engineer Virgilio Llanes ken ni Jun Ramos a naipatangatang iti radio, inkalinteganna a saanda a mabalin nga ibaga lattan iti kontraktor nga isardengna ti trabaho gapu laeng iti maysa a banag kas iti piesta.
Kinunana a sa la masuspende ti trabaho gapu iti bagyo wenno kalamidad ken saan met a maysa a rangtay wenno kalsada a kapilitan a pagnaan ti publiko ti rason tapno madakamat ti nasional nga interes iti pannakapasardeng ti nasao a proyekto.
“Uray no kasta, kinasaritami ti kontraktor ket nayat met (a maaramat a pagkarnabalan ti lote) saan la ketdi a magargaraw dagiti stockpile a bato ken darat,” kinuna ti provincial engineer.
Kinuna pay ni Llanes a no dimmanon a nasapsapa ti kiddaw ti city government a pannakaaramat ti lote a pakaipatakderan ti pagkarnabalan, imballakadda koma iti kontraktor a dina pay irugi ti trabaho.
Disiembre 13 pay laeng idi naipatulod ti kiddaw ti city government iti opisina ti gobernador.
Kinuna ni Llanes a Disiembre 27 idi timmawag kenkuana ti gobernador ngem narugianen ti kontraktor ti naggummong kadagiti darat ken bato iti nasao a lote.
Ngem inkalintegan ni Llanes nga ammo dagiti opisial ti siudad ti kaadda iti pasdek a mabangon iti nasao a lote ta adda pay naikabil a tarpauline a nangipakaammo iti project site.
Kinuna ni Llanes a laonen ti nasao a pasdek-pagkonbensionan ti 10,000 a tattao.#


text:
April 16, 2017
Panagraraep iti Manabo, Abra
PANAGRARAEP ITI MANABO, ABRA. No kaaduanna a taltalon iti Ilokos ti makmakset ita gapu iti nakaro a pudotna, madama met ti talon iti Manabo, Abra, ti maibilang a “Rice Granary ti Abra.” Abunaw ti danum iti ili ti Manabo gapu iti napintas a sistema ti pasayakna ket di agsarday ti panagtalon iti unos ti makatawen. Iti ladawan, makita ti sumagmamano a mannalon nga agseksekka iti iraepda idinto a dagiti dadduma a pinagayan iti nasao nga ili, dandanin mabalin a gapasen.(Simeon C. Berroy)
(Naipablaak iti Bannawag, Abril 24, 2017 a bilang.)
Subscribe to: Post Comments (Atom)


text:
Lasam, Cagayan
Ti Lasam ket maysa a maika-3 a klase nga ili iti probinsia ti Cagayan iti Filipinas. Ti pinakasentro ti Lasam ket mapattapatta a 13 a kilometro, dua degrado iti abagatan nga lumaud iti Rangtay Magapit, 68 a kilometro manipud iti Siudad ti Tuguegarao no ballasiwen ti Karayan Cagayan ket sumalpot iti ili ti Gattaran, Cagayan. Ngem no talaytayen iti nailian a kalsada a Lasam-Logac-Magapit ket daliasaten ti aganay a sangagasut ket innem a kilometro tapno madanon ti Siudad ti Tuguegarao. Kaabay ti Lasam iti amianan-a-daya ti ili ti Lal-lo, iti amianan-a-laud ti Allacapan, ken Flora, Apayao iti met daya ket ti Karayan Cagayan ken ti ili Gattaran, iti abagatan ket ti ili Santo Niño, ken iti abagatan-a-laud ti ili ti Rizal.
Ti Lasam ket napartuat idi 1950 manipud kadagiti baranggay ti Gattaran, Cagayan iti laud ti Karayan Cagayan.[4]
Addaan ti ili ti Lasam iti saksakup a dagdaga a 234 pakuadrado a kilometro wenno 23,400 nga ektaria.
Dagiti baranggay[urnosen | urnosen ti taudan]
Ti ili ti Lasam ket nabingbingay a politikal iti 30 a barbaranggay.[2]
- Aggunetan
- Alannay
- Battalan
- Cabatacan East
- Cabatacan West
- Calapangan Norte
- Calapangan Sur
- Callao Norte
- Callao Sur
- Cataliganan
- Centro 01
- Centro 02
- Centro 03
- Finugo Norte
- Gabun
- Ignacio b. Jurado
- Magsaysay
- Malinta
- Minanga Norte
- Minanga Sur
- Nabannagan East
- Nabannagan West
- New Orlins
- Nicolas Agatep
- Peru
- San Pedro
- Sicalao
- Tagao
- Tucalan Passing
- Viga
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Cagayan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Ti tignay a panagpartuat ti ili ti Lasam idiay probinsia ti Cagayan". LawPH.com. Naala idi 2011-04-09.
- ^ "Probinsia ti Cagayan". Datos ti Populasion ti Ili. Dibision ti Panagsukisok ti LWUA. Naala idi 11 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
BANAYOYO, Ilocos Sur – Kinuna ti mayor ditoy a mailaklako ti karne ti baboy iti nababa a presio tapno umadu ti maawisda a mapan gumatang iti tiendaan publiko ditoy.
Segun ken ni Mayor Severino Galanga, mailako ti karne ti baboy iti P140 kada kilo idinto a P160-170 kada kilo ti karne ti baka tapno mapapigsada ti pagpartian ken tiendaan ditoy ken dumakkel ti pamastrekan ti ilida.
Kinuna ti mayor a naikkan dagiti kailianna iti livelihood project, kas iti panagtaraken iti baboy ken baka tapno saan nga agkurang ti maparti a dingo iti tiendaan ditoy.#


text:
VIGAN CITY – SAANDA laeng a nagpannuray dagiti atleta ken intero a delegasion ti National Capital Region iti bukodda a pigsa ken kabaelan tapno agtalinaedda a kampion iti maika-14 a gundaway iti Palarong Pambansa, ngem nagtaklinda pay iti Dios.
Dayta ti impaduyakyak dagiti atleta ken opisial ti NCR wenno Metro Manila tapno magun-odda manen ti kampionato iti maika-14 a gundaway iti kaudian a naangay a Palarong Pambansa iti Ilocos Sur idi Abril 14 – 21, 2018.
Iti kadagupan dagiti 17 a rehion a nagsasalip iti Palarong Pambansa, nagtalinaed ti NCR nga overall champion iti torneo maibasar iti medal tally babaen ti pannakagun-odda iti 100 a gold medals, 70 a silver medals, ken 50 a bronze medal. Maikadua met iti overall medal standing ti Region IV – A, Southern Tagalog wenno Calabarzon Region a nakagun-od iti 55 a gold medals, 70 a silver medals, ken 73 a bronze medal. Maikatlo met ti Region VI wenno Western Visayas a nakagun-od iti 26 a gold medals, 25 a silver medals, ken 36 a bronze medal.
Kas kadagiti naglabas a Palarong Pambansa, dinominaran ti NCR iti kaaduan dagiti nasurok a 30 nga sports events aglalo dagiti individual events kas ti swimming, table tennis ke gymnastics. Kampeon da met iti basketball. Impakita dagiti student-atlete ti NCR ti laing ken disiplinada iti nadumaduma nga ay-ayam. Impaneknek met dagiti opisial iti NCR ti nalaus a suportada kadagiti atletada iti panagsanay dagiti atleta, ken preparasionda sakbay ken kabayatan ti panagay-ayam dagiti atleta.
Napaliiw dagiti kameng ti media a kabayatan ti opening day ti Palarong Pambansa a basbassit nga amang dagiti delegasion ti NCR a nakipaset iti napaut a parada iti Bantay ken Vigan manipud pangaldaw, ken programa agingga iti sumipnget. Nadlaw nga adu kadagiti atleta ti NCR ket saanda a nakipaset iti parada ken programa a mapapati nga agin-inana ken agsagsaganadan para iti pannakisalisalda, kabayatan a dagiti atleta iti nagduduma a rehion ket nagkapkapudotan ken nagbanbannogda iti opening parade and program.
Saan nga ammo ti kaaduan a kalaksidan nga iti NCR iti ayan dagiti kadadakkelan nga eskuela, ket aglaplapusanan pay ti suporta dagiti DepEd official ken pamilia dagiti atleta iti napaut a panagsanay, napintas nga estratehia ti NCR Team, ket napakuyogan pay daytoy iti natibker a pammati iti Dios dagiti kameng ti team.
Ipaneknek daytoy ti masansan a kaadda a pannakimisa ken panagkararag dagiti atleta ti NCR iti simbaan wenno sanktuario ni Santo Cristo Milagroso wenno simbaan ti Parokia ni San Nicolas de Tolentino iti Sinait nga idauluan ni Rev. Fr. Lovell Soller, Kura Paroko, ken Rev. Fr. Angelito Degracia, Parochial Vicar. Minalem met dagiti naangay a Misa iti Sinait National High School a nagnaedan dagiti delegado ti NCR.
Napagnaed dagiti dadduma nga atleta ti NCR sadiay Sinait National High School ken dadduma pay nga eskuela. Dagiti dadduma a player ket nagnaeddan kadagiti hotel. Naragsakan dagiti kameng ti NCR Team idi maammuanda a maibilang a pilgrimage site ti simbaan sadiay Sinait nga ar-araken dagiti adu a deboto gapu iti nangisit nga imahe ni Santo Cristo Milagroso, ket adu kadakuada dagiti nagbalin a deboto kabayatan ti makalawas a torneo.
Kas ti karungbo ti opening ceremony a dinar-ayan ni Presidente Rodrigo Duterte, naindaklan met laeng ti closing ceremony ti Palarong Pambansa. Indauluan da Governor Ryan Singson, Vice Gov. Jeremias Singson ken Department of Education Undersecretary Tonisito Umali dagiti opisial ti gobierno kabayatan ti pannakaangay ti closing ceremony iti Quirino Stadium, Bantay, Ilocos Sur idi malem ti Abril 21, 2018. Nagparada manen dagiti atleta ken delegado ti 17 a rehion. Nagpaay a kangrunaan a sangaili ni Makati Representative Monsour del Rosario, sigud a Taekwando Olympian, gold medalist iti South East Asian Games ken medalist iti Asian Games.
Naragsakan dagiti nakauman ti media a taga-Ilocos Region ta uray no maika-11 laeng ti Region I iti overall standing iti kaudian a Palarong Pambansa ket ngimmato manipud iti maika-13 a puestoda idi 2017 sadiay Buenavista, Antique. Mangnamnamada a kadagiti masungad a Palarong Pambansa ket ngumatonto pay ti medal standing ti Region I babaen ti pannakaparegta dagiti sports programs dagiti uppat a probinsia. Maangayto ti Palarong Pambansa 2019 sadiay Davao City ta isuda ti nangabak iti bidding. Naisapsapa ti bidding tapno makapagsagana nga agsangaili para iti sumaruno a Palarong Pambansa.
Maayatan met dagiti taga-Ilocos Sur iti pannakaangay ti Palarong Pambansa iti probinsia ta binigbig ken pinagyamanan daytoy ti DepEd ti nasayaat a panagsagana ti Regional Office, Provincial Government ken dadduma pay a maseknan nga ahensia ti gobierno ken ti pribado a sektor. Kalaksidan ti pannakaitandudo ti sports, ket naparegta pay ti turismo ken industria iti probinsia. Napapintas pay dagiti school buildings ken playing venues gapu iti Palarong Pambansa.
Dinayaw ken pinagyamanan met dagiti atleta ken delegado dagiti taga-Ilocos Sur iti kinamanagsangaili dagiti Ilokano gapu ti kinasayaat ti pannakatrato ken pannakapasangbayda kabayatan ti makalawas a torneo. Impeksa met ti DepEd ken Provincial Government ti panagyamanda kadagiti amin nga ahensia ti gobierno, iti Department of Interior and Local Government nangruna ti Philippine National Police ken kadagiti agserserbi iti gobierno ken pribado a tattao a nakikaysa ken simmuporta iti naballigi a pannakaangay ti Palarong Pambansa 2018 iti Ilocos Sur. (Eden Alviar)


text:
Manipud iti Wikipedia, ti nawaya nga ensiklopedia
Ti
ket maysa a masna a siensia a tulagan ti panagadal dagiti nainlangitan a banag ken penomena a nagtaud ti ruar ti tangatang iti Daga. Mairebbeng daytoy ti astronomia ebolusion, pisika, kimika, meteorolohia, ken panaggunay dagiti nainlangitan a banag, ken dagiti pay panagporma ken panagrang-ay iti law-ang.
Ti astronomia ket maysa kadagiti kadaanan a
siensia. Dagiti prehistoriko a kultura ket nangibatida kadagiti astronomiko nga artepakto a kas dagiti Ehipsio a monumento, Nubiano a monumento ken Stonehenge, ken dagiti immuna a sibilisasion a kas dagiti Babaloniko, Griego, Insik, Indio, Irani ken Maya ket nagaramidda kadagiti naipamuspusan a panagpalpaliiw iti rabii a langit. Nupay kasta, ti panagparnuay iti teleskopio ket nasken sakbay a ti astronomia ket naiparang-ay iti maysa a moderno a siensia. Ti naipakasaritaan, ti astronomia ket nangiraman kadagiti disiplina a nadumduma a kas dagiti astrometria, nainlangitan a panaglayag, panagpalpaliiw nga astronomia, ti panagaramid kadagiti kalendario, ken astrolohia, ngem ti propesional nga astronomia iti agdama nga aldaw ket naipanunutan tattan a kapadpada ti astropisika.
Manipud kadagiti artikulo ditoy Ilokano Wikipedia:
Naragsak a panagdadanon ditoy Ilokano Wikipedia, kakabsat! Ipatpategmo kadi ti kina-
Ilokanom? Ipasindayagmo kadi met ti kina-Saluyotmo? Mail-iliwanka kadi no mangngegmo ti bukodmo a sao aglalo no addaka iti ganggannaet a lugar? Kayatmo kadi a maitandudo ken maitampok ti tattao nga Ilokano ken ti pagsasaom? Tulongandakami man ngarud a mangpadakkel iti daytoy a Wikipedia para kadagiti Ilokano ken iti amin.
Saan nga iti kaadu ti artikulo ti birbirukenmi, dagiti panid ken artikulo a nabukel, nalawag, ken makita ti napatpateg. Ala, man, ngarud, sumrekka metten, a, kabsat, ta agbibinnadangtayo a mangpadur-as iti Ilokano Wikipedia!
Agdadamoka kadi? Surotem ti
pakabuklan ti Ilokano Wikipedia. Masapulmo iti tulong? Sumrekka iti
pagtitinnulongan tapno masungbatan amin a salsaludsodmo. Adda kadi an-annuroten ditoy? Siempre,
iwanwandaka ngarud. Kasano ngay ti mangirugi iti baro a panid?
Ipadigom ti kinalaingmo ditoy Ay, nagalas met!
Baliwam man kadi dagiti artikulo no mabalbalin. For non-Ilokano speakers please visit the local embassy or request help here.
Ti Wikipedia ket ibalbalayan ti
Pundasion ti Wikimedia, ti maysa a di aggan-ganansia nga organisasion a mangibalbalay kadagiti nadumaduma a proyekto:


text:
VIGAN CITY- Impatalged ti gobernador ditoy probinsia nga idauluanna ti grupo ti mannalon ditoy Ilocos Sur a mangirupir iti pannakaited ti nangangato a floor price ti produkto a tabako iti masungad a tripartite conference.
“Masapul nga umatendertayo tapno nasaysayaat met laeng ti panangirupirtayo iti nangatngato a floor price ti tabako,” kinuna ni Gov. Deogracias Victor Savellano idinto nga impakaammona a maangay ti tripartite conference iti nagbaetan dagiti agmulmula iti tabako ken dagiti agparpartuat iti sigarilio ken traders iti Manila inton Nobiembre 12.
Iti naisayangkat a tobacco tripartite consultative meeting iti nagbaetan dagiti tobacco farmers ken dagiti manufacturers idi Septiembre 30 iti provincial capitol babaen ti initiatibo ti gobierno probinsial, P2 laeng ti nagpatinggaan dagiti agparpartuat iti sigarilio a maituon iti floor price ti tabako a Birhinia iti masungad a panagtatabako, adayo nga amang a nababbaba ngem iti P19.84 a kiniddaw dagiti agmulmula iti tabako a pakaingatuan ti floor price daytoy a produktoda.
Gapu iti nababa a maituon iti floor price ti tabako, dismayado ni Bernard Vicente, dadaulo dagiti agmulmula ti tabako iti Sinait, Ilocos Sur ken napusgan a mangibagi kadagiti mannalon.
Kinuna ni Vicente a no saan a mapatgan ti naudi a kiddawda, amangan no adu a mannalon ti saanen nga agmula pay itoy kangrunaan a produkto ti probinsia.
Maysa nga aldaw sakbay ti tripartite conference, nagtataripnong dagiti mannalon manipud iti Ilocos Norte, Ilocos Sur, Abra ken La Union ket iti komputasionda, umabot iti P114,040.40 ti gastosda iti tunggal ektaria ket indatagda ti P19.84 a pakaingatuan ti floor price ti tabako manipud iti P61 a napatgan idi 2007.
Ngem kinuna dagiti agparpartuat ti sigarilio a P2 laeng ti maituon iti floor price ti tabako uray imbaba payen dagiti mannalon ti kiddawda iti P10 kada kilo.
Iti interbiona iti media kalpasan ti napaay a tripartite conference, kinuna ni Savellano a ti dakkel a paggiddiatan iti komputasion iti magastos iti panagmula iti tabako kas iti ganagan, pestisidio ken panangdan ti saan a pagsabatan dagiti mannalon ken agparpartuat ti sigarilio.#